ภาษาไทย

APPLE INC.
ข้อตกลงสิทธิ์การใช้งานซอฟต์แวร์สำหรับ macOS Sonoma

สำหรับใช้กับระบบยี่ห้อ Apple

โปรดอ่านข้อตกลงสิทธิ์การใช้งานซอฟต์แวร์นี้ (“สิทธิ์การใช้งาน”) อย่างรอบคอบก่อนใช้ซอฟต์แวร์ของ Apple โดยการใช้ซอฟต์แวร์ของ Apple คุณตกลงที่จะผูกพันตามข้อกำหนดของสิทธิ์การใช้งานนี้ หากคุณไม่ตกลงตามข้อกำหนดของสิทธิ์การใช้งานนี้ อย่าติดตั้งและ/หรือใช้ซอฟต์แวร์ของ Apple และหากให้เลือก "ตกลง" หรือ "ไม่ตกลง" ตามข้อกำหนด ให้คลิก "ไม่ตกลง" หากคุณได้ซอฟต์แวร์ของ Apple มาโดยเป็นส่วนหนึ่งในการซื้อฮาร์ดแวร์ Apple และคุณไม่ตกลงตามข้อกำหนดของสิทธิ์การใช้งานนี้ คุณอาจส่งคืนชุดฮาร์ดแวร์/ซอฟต์แวร์ของ Apple ทั้งชุดภายในระยะเวลาส่งคืนให้แก่ Apple Store หรือผู้จัดจำหน่ายที่ได้รับอนุญาตที่คุณได้รับชุดฮาร์ดแวร์/ซอฟต์แวร์ของ Apple มาเพื่อขอเงินคืนได้ภายใต้นโยบายการคืนเงินของ Apple ซึ่งพบได้ใน https://www.apple.com/th/legal/sales-support/ คุณต้องส่งชุดฮาร์ดแวร์/ซอฟต์แวร์คืนทั้งชุดจึงจะได้รับเงินคืน

หมายเหตุสำคัญ: เท่าที่ซอฟต์แวร์นี้อาจใช้ทำซ้ำ ดัดแปลง เผยแพร่ หรือจัดจำหน่ายซึ่งสิ่งต่างๆ ได้ คุณได้รับอนุญาตให้ทำซ้ำ ดัดแปลง เผยแพร่ และจัดจำหน่ายเฉพาะสิ่งที่ไม่มีลิขสิทธิ์ สิ่งที่คุณเป็นเจ้าของลิขสิทธิ์ หรือสิ่งที่คุณมีอำนาจหรือกฎหมายอนุญาตให้คุณทำซ้ำ ดัดแปลง เผยแพร่ หรือจัดจำหน่ายได้เท่านั้น หากคุณไม่มั่นใจเกี่ยวกับสิทธิ์ของคุณที่จะทำสำเนา ดัดแปลง เผยแพร่ หรือแจกจ่ายสิ่งใด คุณควรติดต่อที่ปรึกษากฎหมายของคุณ

1. ทั่วไป
ก. ซอฟต์แวร์ของ Apple (รวมทั้งรหัสบูทรอม (Boot ROM)), ซอฟต์แวร์ของบุคคลภายนอก, เอกสาร, อินเทอร์เฟซ, เนื้อหา, แบบอักษร และข้อมูลใดๆ ที่มาพร้อมกับสิทธิ์การใช้งานนี้ (“ซอฟต์แวร์ Apple เดิม”) ที่อาจได้รับการอัปเดตหรือแทนที่ด้วยการปรับปรุงคุณสมบัติ, การอัปเดตซอฟต์แวร์, การตอบสนองด้านความปลอดภัย, ไฟล์ระบบ หรือซอฟต์แวร์กู้คืนระบบที่ Apple จัดหาให้สำหรับคอมพิวเตอร์ Apple ของคุณหรืออุปกรณ์ต่อพ่วงที่รองรับ (“การเปลี่ยนแปลงซอฟต์แวร์ของ Apple”) ไม่ว่าจะเป็นแบบติดตั้งไว้ล่วงหน้าบนฮาร์ดแวร์ Apple, ในพื้นที่จัดเก็บข้อมูลภายใน, ในสื่อแบบถอดได้, บนดิสก์, ในหน่วยความจำแบบอ่านอย่างเดียว, ในสื่ออื่นๆ หรือในรูปแบบอื่นใด (ซอฟต์แวร์ Apple เดิมและการเปลี่ยนแปลงซอฟต์แวร์ของ Apple เรียกรวมกันว่า “ซอฟต์แวร์ Apple”) ได้รับสิทธิ์ใช้งาน ไม่ใช่จำหน่ายให้คุณโดย Apple Inc. (“Apple”) เพื่อใช้งานภายใต้เงื่อนไขของสิทธิ์การใช้งานนี้เท่านั้น อีกทั้ง Apple และ/หรือผู้ให้ใช้สิทธิ์ของ Apple ยังคงเป็นเจ้าของกรรมสิทธิ์ในตัวซอฟต์แวร์ของ Apple และขอสงวนสิทธิทั้งปวงที่มิได้ให้ไว้แก่คุณโดยชัดแจ้ง คุณตกลงว่าข้อกำหนดของสิทธิ์การใช้งานนี้จะใช้บังคับกับผลิตภัณฑ์ซอฟต์แวร์แอปพลิเคชันยี่ห้อ Apple ใดๆ ที่อาจติดตั้งล่วงหน้าอยู่ในฮาร์ดแวร์ยี่ห้อ Apple ของคุณ เว้นแต่ผลิตภัณฑ์ดังกล่าวจะมีสิทธิ์การใช้งานแยกต่างหาก ซึ่งในกรณีเช่นนั้น คุณตกลงว่าให้ข้อกำหนดของสิทธิ์การใช้งานนั้นใช้บังคับกับการใช้ผลิตภัณฑ์ดังกล่าวของคุณ

ข. Apple อาจใช้ดุลยพินิจให้มีการเปลี่ยนแปลงซอฟต์แวร์ของ Apple ในอนาคต การเปลี่ยนแปลงซอฟต์แวร์ของ Apple (หากมี) อาจไม่จำเป็นต้องรวมถึงคุณสมบัติของซอฟต์แวร์ทั้งหมดที่มีอยู่ในปัจจุบัน หรือคุณสมบัติใหม่ที่ Apple เปิดตัวสำหรับคอมพิวเตอร์ยี่ห้อ Apple รุ่นใหม่หรือรุ่นอื่นๆ โดยข้อกำหนดของสิทธิ์การใช้งานนี้จะบังคับใช้กับการเปลี่ยนแปลงซอฟต์แวร์ของ Apple ที่จัดทำขึ้นโดย Apple เว้นแต่การเปลี่ยนแปลงซอฟต์แวร์ของ Apple นั้นจะมีสิทธิ์การใช้งานแยกต่างหาก ซึ่งในกรณีนั้น ข้อกำหนดของสิทธิ์การใช้งานนั้นจะมีผลบังคับใช้

ค. กรรมสิทธิ์และสิทธิ์ในทรัพย์สินทางปัญญาในและแก่เนื้อหาใดๆ ที่แสดงโดยหรือเข้าถึงผ่านซอฟต์แวร์ของ Apple ย่อมตกแก่เจ้าของเนื้อหานั้นๆ เนื้อหาเช่นว่านั้นอาจได้รับการคุ้มครองโดยกฎหมายและสนธิสัญญาว่าด้วยลิขสิทธิ์หรือทรัพย์สินทางปัญญาประเภทอื่น และอาจอยู่ภายใต้บังคับข้อกำหนดการใช้งานของบุคคลภายนอกซึ่งเป็นผู้จัดหาเนื้อหาดังกล่าว เว้นแต่จะกำหนดไว้เป็นอย่างอื่นในสัญญาฉบับนี้ สิทธิ์การใช้งานนี้ไม่ให้สิทธิ์ใดๆ แก่คุณที่จะใช้เนื้อหานั้น หรือไม่รับประกันว่าเนื้อหานั้นจะพร้อมให้คุณใช้งานต่อไป ห้ามไม่ให้คุณเผยแพร่ต่อ ส่งต่อ และทำซ้ำซึ่งภาพใดๆ ที่เข้าถึงผ่านทางแอป News หรือแอปแผนที่ ในรูปแบบไฟล์แยกเป็นเอกเทศ

2. การใช้และข้อจำกัดของสิทธิ์การใช้งานที่ได้รับอนุญาต
ก. สิทธิ์การใช้งานในซอฟต์แวร์ของ Apple ที่ได้ติดตั้งไว้ล่วงหน้าและที่เป็นสำเนาชุดเดียว ภายใต้ข้อกำหนดและเงื่อนไขของสิทธิ์การใช้งานนี้ เว้นแต่คุณจะได้รับซอฟต์แวร์ของ Apple จาก Mac App Store หรือโดยการดาวน์โหลดอัตโนมัติ หรือภายใต้สิทธิ์การใช้งานแบบปริมาณมาก ข้อตกลงการบำรุงรักษา หรือข้อตกลงที่เป็นลายลักษณ์อักษรอื่นๆ จาก Apple คุณได้รับสิทธิ์การใช้งานอย่างจำกัดและไม่ผูกขาดให้ติดตั้ง ใช้งาน และเรียกใช้สำเนาซอฟต์แวร์ของ Apple หนึ่ง (1) ชุดกับคอมพิวเตอร์ยี่ห้อ Apple ครั้งละเครื่อง เช่น ข้อกำหนดของสิทธิ์การใช้งานสำหรับสำเนาชุดเดียวเหล่านี้จะบังคับใช้กับคุณ หากคุณได้รับซอฟต์แวร์ของ Apple ซึ่งติดตั้งไว้ล่วงหน้าในฮาร์ดแวร์ยี่ห้อ Apple

ข. สิทธิ์การใช้งานของ Mac App Store หากคุณได้รับสิทธิ์การใช้งานสำหรับซอฟต์แวร์ของ Apple จาก Mac App Store หรือโดยการดาวน์โหลดอัตโนมัติแล้ว ภายใต้ข้อกำหนดและเงื่อนไขของสิทธิ์การใช้งานนี้และตามที่กฎการใช้บริการและเนื้อหาได้ระบุไว้ในข้อกำหนดและเงื่อนไขบริการ Apple Media (https://www.apple.com/th/legal/internet-services/itunes/th/terms.html) ("กฎการใช้") อนุญาตให้ทำได้ คุณได้สิทธิ์การใช้งานอย่างจำกัด โอนสิทธิไม่ได้ และไม่ผูกขาด ที่จะกระทำการต่อไปนี้

     (i) ดาวน์โหลด ติดตั้ง ใช้งาน และเรียกใช้สำเนาซอฟต์แวร์ของ Apple หนึ่ง (1) ชุดเพื่อวัตถุประสงค์ส่วนบุคคลที่ไม่ใช่เชิงพาณิชย์ โดยดำเนินการโดยตรงกับคอมพิวเตอร์ยี่ห้อ Apple แต่ละเครื่องที่ใช้งาน macOS Ventura, macOS Monterey, macOS Big Sur, macOS Catalina, macOS Mojave หรือ macOS High Sierra (“คอมพิวเตอร์ Mac”) ที่คุณเป็นเจ้าของหรือควบคุมอยู่

     (ii) ในกรณีที่คุณเป็นองค์กรธุรกิจหรือสถาบันการศึกษา คุณสามารถดาวน์โหลด ติดตั้ง ใช้งาน และเรียกใช้สำเนาซอฟต์แวร์ของ Apple หนึ่ง (1) ชุด เพื่อใช้ในกรณีต่อไปนี้ (ก) ใช้โดยบุคคลธรรมดาคนเดียวบนคอมพิวเตอร์ Mac แต่ละเครื่องซึ่งคุณเป็นเจ้าของหรือควบคุมอยู่ หรือ (ข) ใช้โดยบุคคลธรรมดาหลายคนบนคอมพิวเตอร์ Mac ที่ใช้ร่วมกันเครื่องเดียวซึ่งคุณเป็นเจ้าของหรือควบคุมอยู่ ตัวอย่างเช่น พนักงานคนเดียวอาจใช้ซอฟต์แวร์ของ Apple ทั้งคอมพิวเตอร์ Mac แบบเดสก์ท็อปและคอมพิวเตอร์ Mac แบบแล็ปท็อปของพนักงาน หรือนักเรียนหลายคนอาจใช้ซอฟต์แวร์ของ Apple ต่อเนื่องกันบนคอมพิวเตอร์ Mac เครื่องเดียวที่อยู่ในศูนย์หรือคลังทรัพยากร และ 

     (iii) ติดตั้ง ใช้งาน และเรียกใช้สำเนาหรืออินสแตนซ์ซอฟต์แวร์ของ Apple สูงสุด (2) สำเนาหรือซอฟต์แวร์ระบบปฏิบัติการ macOS หรือ OS X หรือซอฟต์แวร์ของ Apple ที่เปิดให้ใช้งานภายหลัง ภายในสภาพแวดล้อมระบบปฏิบัติการแบบเสมือนกับคอมพิวเตอร์ยี่ห้อ Apple แต่ละเครื่องที่คุณเป็นเจ้าของหรือควบคุมอยู่ ซึ่งได้มีการใช้งานซอฟต์แวร์ของ Apple อยู่แล้ว สำหรับวัตถุประสงค์ต่อไปนี้ (ก) การพัฒนาซอฟต์แวร์ (ข) การทดสอบระหว่างการพัฒนาซอฟต์แวร์ (ค) การใช้ macOS Server หรือ (ง) การใช้งานส่วนบุคคลที่ไม่ใช่เชิงพาณิชย์

เว้นแต่ตามที่ได้รับอนุญาตอย่างชัดแจ้งในข้อ 3 การอนุญาตที่ระบุไว้ในข้อ 2ข.(iii) ข้างต้นนี้ไม่อนุญาตให้คุณใช้สำเนาหรืออินสแตนซ์แบบเสมือนของซอฟต์แวร์ของ Apple ในลักษณะที่เกี่ยวข้องกับศูนย์บริการประมวลผลข้อมูล การแบ่งปันเวลาการใช้งาน การแบ่งปันเทอร์มินัล หรือบริการประเภทอื่นๆ อันคล้ายคลึงกัน เว้นแต่จะได้รับอนุญาตโดยชัดแจ้งในข้อ 2ข. นี้ คุณไม่อาจใช้ซอฟต์แวร์ของ Apple เพื่อใช้งานซอฟต์แวร์ระบบปฏิบัติการของ Apple ใดๆ รวมทั้ง iOS, iPadOS, watchOS หรือ tvOS ในสภาพแวดล้อมของระบบปฏิบัติการแบบเสมือนในคอมพิวเตอร์ Mac

ค. สิทธิ์การใช้งานแบบปริมาณมากหรือแบบให้บริการบำรุงรักษา หากคุณได้รับซอฟต์แวร์ของ Apple ตามโครงการสิทธิ์การใช้งานแบบปริมาณมากหรือแบบให้บริการบำรุงรักษากับ Apple ข้อกำหนดของสิทธิ์การใช้งานแบบปริมาณมากหรือแบบให้บริการบำรุงรักษาของคุณจะกำหนดจำนวนสำเนาซอฟต์แวร์ของ Apple ที่คุณได้รับอนุญาตให้ดาวน์โหลด ติดตั้ง ใช้งาน และเรียกใช้กับคอมพิวเตอร์ยี่ห้อ Apple ซึ่งคุณเป็นเจ้าของหรือควบคุมอยู่ เว้นแต่ Apple จะทำหนังสือตกลงเป็นอย่างอื่น ข้อกำหนดและเงื่อนไขอื่นๆ ทั้งปวงของสิทธิ์การใช้งานนี้ ให้บังคับแก่การที่คุณใช้ซอฟต์แวร์ของ Apple ที่ได้มาตามสิทธิ์การใช้งานแบบปริมาณมากหรือในการบำรุงรักษาด้วย

ง. ข้อกำหนดระบบเกี่ยวกับ Apple ID โปรดทราบว่าซอฟต์แวร์ของ Apple ใช้ได้กับฮาร์ดแวร์ยี่ห้อ Apple ซึ่งเป็นไปตามข้อกำหนดระบบอันเจาะจงไว้ตามที่ระบุโดย Apple เท่านั้น นอกจากนี้ในการใช้งานและเข้าถึงคุณสมบัติบางอย่างในซอฟต์แวร์ของ Apple และบริการบางประเภท (ตามที่นิยามไว้ในข้อ 6) คุณอาจต้องสมัครรับชื่อผู้ใช้และรหัสผ่านที่ไม่ซ้ำกัน ซึ่งเรียกว่า Apple ID

จ. แบบอักษร ภายใต้ข้อกำหนดและเงื่อนไขของสิทธิ์การใช้งานนี้ คุณอาจใช้แบบอักษรที่อยู่ในซอฟต์แวร์ของ Apple เพื่อแสดงและพิมพ์เนื้อหาระหว่างใช้งานซอฟต์แวร์ของ Apple ได้ อย่างไรก็ตามคุณจะใช้แบบอักษรโดยฝังกับเนื้อหาได้ต่อเมื่อได้รับอนุญาตตามข้อจำกัดสิทธิการใช้แบบอักษรที่เกี่ยวข้อง ข้อจำกัดสิทธิในการใช้งานแบบฝังอักษรสามารถตรวจสอบได้ที่สมุดแบบอักษร/ดูตัวอย่าง/แผงแสดงข้อมูลแบบอักษร

ฉ. เสียง, คำบรรยายเสียงสด เพื่อเป็นการปฏิบัติตามข้อกำหนดและเงื่อนไขของสิทธิ์การใช้งานนี้ คุณอาจต้อง: (i) ใช้เสียงของระบบที่รวมอยู่ในซอฟต์แวร์ของ Apple (“เสียงของระบบ”) (1) ขณะใช้งานซอฟต์แวร์ของ Apple และ (2) เพื่อสร้างเนื้อหาและโครงการต้นฉบับของคุณเอง ซึ่งเป็นการใช้งานแบบส่วนตัว ไม่ใช่เชิงพาณิชย์ (ii) ใช้คำบรรยายเสียงสดที่สร้างขึ้นโดยอัตโนมัติบนอุปกรณ์ในแบบเรียลไทม์โดยซอฟต์แวร์ของ Apple (“คำบรรยายเสียงสด”) ไม่ว่าจะสร้างขึ้นระหว่างการโทรแบบ FaceTime หรืออย่างอื่น เพื่อการใช้งานส่วนบุคคลที่ไม่ใช่เชิงพาณิชย์เท่านั้น และ (iii) ใช้งานคุณสมบัติ Personal Voice เพื่อสร้างเสียงบนอุปกรณ์ที่มีเสียงเหมือนตัวคุณเอง (“Personal Voice”) โดยใช้เสียงของคุณเองเพื่อการใช้งานส่วนบุคคล ไม่ใช่เชิงพาณิชย์ โดยสิทธิ์การใช้งานนี้ไม่อนุญาตให้สร้างหรือใช้งานเสียงของระบบ, คำบรรยายเสียงสด หรือ Personal Voice รวมถึงแต่ไม่จำกัดเพียงการใช้งาน การผลิตซ้ำ แสดงผล แสดง บันทึก เผยแพร่ หรือแจกจ่ายต่อเสียงของระบบ คำบรรยายเสียงสด หรือ Personal Voice ไม่ว่าจะในบริบทของการแสวงหรือไม่แสวงกำไร และไม่ว่าเพื่อการแบ่งกันใช้กับสาธารณชนหรือเพื่อเชิงพาณิชย์ก็ตาม

ช. คุณสมบัติและบริการช่วยเหลือของแอปรูปภาพ แอปพลิเคชันรูปภาพในซอฟต์แวร์ของ Apple (“แอปรูปภาพ”) อาจไม่รองรับรูปแบบวิดีโอหรือรูปภาพบางประเภท ผลของการใช้คุณสมบัติของแอปรูปภาพอาจแตกต่างกันไปโดยจะขึ้นอยู่กับคุณสมบัติของกล้องของคุณ การเชื่อมข้อมูลรูปภาพเข้ากับแอปรูปภาพและบริการของ Apple หรือของบุคคลภายนอกอาจส่งผลให้ข้อมูลสูญหาย ภาพกราฟฟิก ดนตรี และธีมในสไลด์โชว์ที่รวมอยู่ในแอปรูปภาพมีไว้เพื่อการใช้งานส่วนบุคคลและไม่ใช่เชิงพาณิชย์ ในสไลด์โชว์ที่คุณได้สร้างขึ้นโดยใช้แอปรูปภาพ คุณจะใช้ แยกหรือแจกจ่ายภาพถ่าย รูปภาพ ภาพกราฟฟิก งานศิลป์ เสียง วิดีโอ หรือทรัพย์สินอื่นใดที่มีลักษณะคล้ายคลึงกัน (“ข้อมูลดิจิทัล”) ที่บรรจุอยู่ในหรือจัดหาให้เพื่อเป็นส่วนหนึ่งส่วนใดของแอปรูปภาพ เพื่อการพาณิชย์หรือเพื่อประการอื่นใดในลักษณะแยกใช้งานเป็นเอกเทศมิได้ หรือจะใช้ข้อมูลดิจิทัลนอกเหนือไปจากขอบเขตวัตถุประสงค์การใช้งานในฐานะที่เป็นส่วนหนึ่งของแอปรูปภาพมิได้

ซ. คุณสมบัติการแคชเนื้อหา
1. ตราบเท่าที่ Apple และ/หรือบริษัทในเครือของ Apple ทำให้ซอฟต์แวร์และ/หรือเนื้อหาบางประการมีให้บริการสำหรับการแคช (เช่น เนื้อหาที่เกี่ยวข้องจาก Mac App Store) (“เนื้อหาที่มีสิทธิใช้ได้ของ Apple”) คุณสมบัติบางประการในซอฟต์แวร์ของ Apple (“คุณสมบัติการแคชเนื้อหา”) อาจดาวน์โหลดและจัดเก็บเนื้อหาที่มีสิทธิใช้ได้ของ Apple ดังกล่าวโดยอัตโนมัติไว้ในคอมพิวเตอร์ยี่ห้อ Apple ของคุณที่กำลังใช้งานซอฟต์แวร์ของ Apple (เพื่อวัตถุประสงค์ของสัญญาข้อนี้ คอมพิวเตอร์ยี่ห้อ Apple ดังกล่าวให้เรียกว่า "Mac ที่มีความสามารถในการแคช") โดยการใช้คุณสมบัติการแคชเนื้อหาในซอฟต์แวร์ของ Apple คุณตกลงว่า Apple อาจดาวน์โหลดและแคชเนื้อหาที่มีสิทธิใช้ได้ของ Apple ดังกล่าวไว้ใน Mac ที่มีความสามารถในการแคชของคุณ คุณสามารถปิดคุณสมบัติการแคชเนื้อหาซอฟต์แวร์ของ Apple ได้ทุกเมื่อ โดยไปที่ "การแชร์" ภายใต้ "การตั้งค่าระบบ" บน Mac ที่มีความสามารถในการแคช

2. คุณสมบัติการแคชเนื้อหาในซอฟต์แวร์ของ Apple มีไว้เพื่อใช้เฉพาะใน Mac ที่มีความสามารถในการแคชที่คุณเป็นเจ้าของหรือควบคุมอยู่ และเฉพาะเพื่อวัตถุประสงค์ในการทำให้การส่งเนื้อหาที่มีสิทธิใช้ได้ของ Apple เป็นไปอย่างรวดเร็วไปยังผู้ใช้ปลายทางที่ได้รับอนุญาตภายในบ้าน บริษัท หรือองค์กรของคุณ คุณเข้าใจว่าผู้ใช้ดังกล่าวอาจจำเป็นต้องตรวจสอบสิทธิกับ Apple เป็นการแยกต่างหากก่อนที่จะได้รับเนื้อหาที่มีสิทธิใช้ได้ของ Apple และการส่งเนื้อหาที่มีสิทธิใช้ได้ของ Apple อย่างรวดเร็วโดยผ่านการใช้ Mac ที่มีความสามารถในการแคชของคุณจะไม่เป็นการแก้ไขข้อกำหนดที่คุณหรือผู้ใช้ปลายทางของคุณได้รับเนื้อหาที่มีสิทธิใช้ได้ของ Apple ดังกล่าว 

3. คุณรับทราบและตกลงว่า การใช้เนื้อหาที่มีสิทธิใช้ได้ของ Apple ทั้งหมดจะอยู่ภายใต้บังคับของข้อกำหนดของสิทธิ์การใช้งานที่ใช้บังคับกับประเภทของเนื้อหาที่มีสิทธิใช้ได้ของ Apple ที่มีการแคช เงื่อนไขเหล่านี้อาจรวมถึงแต่ไม่จำกัดเพียงข้อกำหนดและเงื่อนไขเกี่ยวกับบริการด้านสื่อของ Apple, ข้อกำหนดและเงื่อนไข iCloud, ข้อตกลงของผู้ฝึกสอนใน iTunes U, ข้อตกลงสิทธิ์การใช้งานในซอฟต์แวร์ iTunes U และ/หรือข้อกำหนดการให้สิทธิ์การใช้งานที่ใช้บังคับที่มาพร้อมกับซอฟต์แวร์ที่ถูกดาวน์โหลด เว้นแต่สิ่งที่ดาวน์โหลดจะมีข้อตกลงสิทธิ์การใช้งานแยกต่างหากของตนเองติดมาด้วย ซึ่งในกรณีดังกล่าวให้บังคับใช้ข้อตกลงที่ติดมากับสิ่งที่ดาวน์โหลด สามารถดูรายการข้อตกลงสิทธิ์การใช้งานซอฟต์แวร์ของ Apple (SLA) ได้ที่นี่: https://www.apple.com/th/legal/sla/ คุณรับทราบและตกลงว่าการใช้คุณสมบัติการแคชเนื้อหาและการจัดเก็บเนื้อหาที่มีสิทธิใช้ได้ของ Apple ไว้ใน Mac ที่มีความสามารถในการแคชของคุณ ไม่ได้เป็นการโอนให้แก่คุณซึ่งสิทธิใดๆ ที่นอกเหนือไปจากสิทธิที่ให้แก่คุณในข้อกำหนดของสิทธิ์การใช้งานที่ใช้บังคับสำหรับเนื้อหาที่มีสิทธิใช้ได้ของ Apple และจะไม่ถือเป็นการให้ การสละสิทธิ์ หรือการจำกัดอื่นใดในสิทธิใดๆ ของ Apple หรือเจ้าของลิขสิทธิ์อื่นใดในเนื้อหาที่มีสิทธิใช้ได้ของ Apple ใดๆ

4. คุณไม่ได้รับอนุญาตให้แจกจ่าย Mac ที่มีความสามารถในการแคชของคุณพร้อมไปกับคุณสมบัติการแคชเนื้อหาที่เปิดใช้งานอยู่ในเครือข่ายที่คุณไม่ได้เป็นเจ้าของหรือเป็นผู้ควบคุม (หรือที่คุณไม่ได้รับอนุญาตตามกฎหมายให้ใช้เพื่อวัตถุประสงค์ดังกล่าว) หรือเพื่ออนุญาตให้มีการเข้าถึงเนื้อหาที่มีสิทธิใช้ได้ของ Apple ดังกล่าวจากผู้ใช้ปลายทางที่อยู่นอกบ้าน บริษัท หรือองค์กรของคุณ คุณตกลงที่จะใช้คุณสมบัติการแคชเนื้อหาเพียงเพื่อการใช้งานส่วนบุคคลของคุณและไม่ใช่เชิงพาณิชย์ หรือเพื่อการใช้งานภายในบริษัทหรือองค์กรของคุณเท่านั้นและเท่าที่ได้รับอนุญาตโดยชัดแจ้งในสัญญาฉบับนี้ คุณไม่อาจให้บริการแก่บุคคลภายนอกที่รวมหรือใช้ประโยชน์ในบริการหรือในข้อมูลที่คุณสมบัติการแคชเนื้อหาจัดให้หรือใช้คุณสมบัติการแคชเนื้อหาไม่ว่าในทางใด

5. โดยการเปิดใช้คุณสมบัติการแคชเนื้อหาในซอฟต์แวร์ของ Apple คุณตกลงว่า Apple อาจจัดเก็บ เฝ้าติดตาม และสร้างความปลอดภัยให้แก่เนื้อหาที่มีสิทธิใช้ได้ของ Apple ที่อยู่ใน Mac ที่มีความสามารถในการแคชของคุณ และอาจเก็บรวบรวมและใช้ข้อมูลทางเทคนิคเกี่ยวกับ Mac ที่มีความสามารถในการแคชของคุณและเครือข่ายที่เกี่ยวข้อง รวมถึงแต่ไม่จำกัดเพียงตัวบ่งชี้ของฮาร์ดแวร์และที่อยู่ IP เพื่อวัตถุประสงค์ดังกล่าว คุณตกลงที่จะไม่ปิดการทำงาน ขัดขวาง แฮก หลีกเลี่ยง หรือแทรกแซงด้วยประการอื่นในกลไกการตรวจพิสูจน์ การจัดเก็บ หรือการตรวจสอบสิทธิ์ การลงลายมือชื่อดิจิทัล การจัดการสิทธิ์ทางดิจิทัล หรือกลไกการรักษาความปลอดภัยอื่นๆ ของ Apple ที่ดำเนินการอยู่ในหรือโดยซอฟต์แวร์ของ Apple, บริการ, เนื้อหาที่มีสิทธิใช้ได้ของ Apple หรือซอฟต์แวร์หรือเทคโนโลยีอื่นๆ ของ Apple หรือทำให้บุคคลอื่นสามารถดำเนินการดังกล่าวได้ 

6. Apple ขอสงวนสิทธิ์ที่จะหยุดการแคชกับเนื้อหาที่มีสิทธิใช้ได้ของ Apple บน Mac ที่มีความสามารถในการแคชของคุณ (เช่น เนื้อหาบางประการที่คุณอาจเคยแคชไว้ก่อนหน้านี้อาจไม่มีให้ใช้อีกต่อไปในการแคชในภายหลัง) และขอสงวนสิทธิ์ที่จะลบทิ้งเนื้อหาที่มีสิทธิใช้ได้ของ Apple ใดๆ ที่แคชไว้ออกจาก Mac ที่มีความสามารถในการแคชของคุณ ไม่ว่าในเวลาใดโดยดุลพินิจของ Apple แต่เพียงผู้เดียว และ Apple จะไม่ต้องรับผิดใดๆ ต่อคุณในกรณีดังกล่าว คุณเข้าใจว่าการแคชเนื้อหาที่มีสิทธิใช้ได้ของ Apple อาจไม่มีให้บริการในทุกประเทศหรือภูมิภาค คุณอาจลบทิ้งเนื้อหาที่มีสิทธิใช้ได้ของ Apple ที่แคชไว้และปิดการใช้งานคุณสมบัติการแคชเนื้อหาได้ไม่ว่าในเวลาใด

ฌ. การเชื่อมต่อเดสก์ท็อปทางไกล ภายใต้ข้อกำหนดและเงื่อนไขของสิทธิ์การใช้งานนี้ เมื่อเชื่อมต่อทางไกลจากคอมพิวเตอร์หรืออุปกรณ์อิเล็กทรอนิกส์อีกเครื่อง (แต่ละเครื่องเรียกว่า “อุปกรณ์”) ไปยังคอมพิวเตอร์ยี่ห้อ Apple ซึ่งใช้งานซอฟต์แวร์ของ Apple (เพื่อวัตถุประสงค์ตามข้อนี้ คอมพิวเตอร์ยี่ห้อ Apple จะเรียกว่า “Home Mac”) ไม่ว่าโดยใช้คุณสมบัติการแชร์หน้าจอหรือโดยวิธีอื่นใด

     (i) อุปกรณ์เพียงหนึ่ง (1) เครื่องเท่านั้นที่จะสามารถเชื่อมต่อทางไกลในเวลาหนึ่งๆ ได้ ไม่ว่าโดยตรงหรือโดยอ้อม เพื่อควบคุมเซสชั่นเดสก์ท็อปแบบกราฟิกในซอฟต์แวร์ของ Apple ซึ่งใช้งานและแสดงอยู่บน Home Mac และ

     (ii) อุปกรณ์จำนวนพอสมควรจะสามารถเชื่อมต่อทางไกลในเวลาเดียวกันได้เฉพาะเพื่อดูเซสชั่นเดสก์ท็อปแบบกราฟิกเดียวกันในซอฟต์แวร์ของ Apple ซึ่งใช้งานและแสดงอยู่บน Home Mac ไปพร้อมกัน ตราบเท่าที่อุปกรณ์เหล่านั้นไม่เข้ามาควบคุมซอฟต์แวร์ของ Apple ไม่ว่าประการใด แต่

     (iii) อุปกรณ์ยี่ห้อ Apple เพียงหนึ่ง (1) เครื่องเท่านั้นที่จะสามารถเชื่อมต่อทางไกลในเวลาหนึ่งๆ ได้ ไม่ว่าโดยตรงหรือโดยอ้อม เพื่อควบคุมเซสชั่นเดสก์ท็อปแบบกราฟิกที่ทำงานแยกต่างหากในซอฟต์แวร์ของ Apple ซึ่งแตกต่างจากที่ใช้งานและแสดงอยู่บน Home Mac และการเชื่อมต่อนั้นอาจกระทำได้ผ่านคุณสมบัติการแชร์หน้าจอในซอฟต์แวร์ของ Apple เท่านั้น

เว้นแต่ที่อนุญาตไว้โดยชัดแจ้งในข้อ 2ฌ. นี้หรือข้อ 3 หรือที่ยกเว้นตามที่ Apple ให้สิทธิ์การใช้งานโดยประการอื่น คุณตกลงที่จะไม่ใช้ซอฟต์แวร์ของ Apple หรือฟังก์ชั่นการทำงานใดๆ ในซอฟต์แวร์ของ Apple ไปในทางที่เกี่ยวข้องกับศูนย์บริการประมวลผลข้อมูล การแบ่งปันเวลาการใช้งาน การแบ่งปันเทอร์มินัล หรือบริการประเภทอื่นๆ อันคล้ายคลึงกัน ไม่ว่าบริการดังกล่าวจะให้บริการภายในองค์กรของคุณหรือแก่บุคคลภายนอกหรือไม่ก็ตาม

ญ. ข้อจำกัดการใช้อื่นๆ การให้สิทธิ์ที่ระบุไว้ในสิทธิ์การใช้งานนี้ไม่อนุญาตให้คุณติดตั้ง ใช้งาน หรือเรียกใช้ซอฟต์แวร์ของ Apple กับคอมพิวเตอร์ที่ไม่ใช่คอมพิวเตอร์ยี่ห้อ Apple และคุณตกลงที่จะไม่กระทำการเช่นนั้นหรือทำให้ผู้อื่นกระทำการเช่นนั้นได้ คุณตกลงที่จะไม่ลบ อำพราง หรือแก้ไขคำบอกกล่าวความเป็นเจ้าของใดๆ (ซึ่งรวมถึงคำบอกกล่าวเกี่ยวกับเครื่องหมายการค้าและลิขสิทธิ์) ที่อาจแนบมากับหรือรวมอยู่ในซอฟต์แวร์ของ Apple เว้นแต่ข้อกำหนดของสิทธิ์การใช้งานนี้จะอนุญาตโดยประการอื่นหรือ Apple จะให้อนุญาตโดยประการอื่น (i) ให้มีผู้ใช้รายเดียวเท่านั้นที่สามารถใช้ซอฟต์แวร์ของ Apple ได้ในแต่ละคราว และ (ii) คุณไม่อาจจัดให้มีซอฟต์แวร์ของ Apple บนเครือข่ายที่คอมพิวเตอร์หลายเครื่องสามารถใช้งานหรือใช้ซอฟต์แวร์ของ Apple ในเวลาเดียวกันได้ เว้นแต่ตามที่ได้รับอนุญาตอย่างชัดแจ้งในข้อ 3 คุณไม่อาจนำซอฟต์แวร์ของ Apple ไปให้เช่า ให้เช่าแบบลีสซิ่ง ให้ยืม ขาย แจกจ่ายต่อ หรืออนุญาตให้ใช้ช่วง

ฎ. สำเนาสำรอง คุณอาจทำสำเนาซอฟต์แวร์ของ Apple (ไม่รวมรหัสบูทรอม (Boot ROM) และเฟิร์มแวร์อื่นของ Apple ซึ่งฝังหรือบรรจุไว้โดยประการอื่นในฮาร์ดแวร์ยี่ห้อ Apple) หนึ่งชุดในรูปแบบที่เครื่องอ่านได้เฉพาะเพื่อสำรองข้อมูลเท่านั้น แต่สำเนาเพื่อสำรองข้อมูลนั้นต้องระบุบรรดาข้อความแจ้งลิขสิทธิ์หรือสิทธิ์ความเป็นเจ้าของอื่นๆ ที่ปรากฏในต้นฉบับด้วย รหัสบูทรอมและเฟิร์มแวร์ของ Apple นั้น ให้ไว้เพื่อใช้กับฮาร์ดแวร์ยี่ห้อ Apple เท่านั้นและคุณไม่อาจนำรหัสบูทรอมและเฟิร์มแวร์ของ Apple หรือส่วนใดๆ ของรหัสบูทรอมและเฟิร์มแวร์ของ Apple ไปทำสำเนา ปรับแก้ หรือแจกจ่ายต่อ

ฏ. การโยกย้ายซอฟต์แวร์ที่มีอยู่ หากคุณใช้ผู้ช่วยตั้งค่า/ผู้ช่วยการโยกย้ายเพื่อถ่ายโอนซอฟต์แวร์จากคอมพิวเตอร์ยี่ห้อ Apple เครื่องหนึ่งไปยังคอมพิวเตอร์ยี่ห้อ Apple อีกเครื่องหนึ่ง โปรดจำไว้ว่าการใช้สำเนาต้นฉบับของซอฟต์แวร์ต่อไปอาจเป็นการอันต้องห้ามทันทีที่สำเนาหนึ่งได้โอนไปยังคอมพิวเตอร์อีกเครื่องแล้ว เว้นแต่คุณจะมีสำเนาที่ได้รับอนุญาตให้ใช้สิทธิของซอฟต์แวร์นั้นบนคอมพิวเตอร์ทั้งสองเครื่องอยู่แล้ว คุณควรตรวจสอบข้อกำหนดและเงื่อนไขที่ใช้บังคับในข้อตกลงสิทธิ์การใช้งานซอฟต์แวร์ที่เกี่ยวข้อง ซอฟต์แวร์และบริการของบุคคลภายนอกอาจไม่สามารถใช้กับซอฟต์แวร์ของ Apple นี้และการติดตั้งซอฟต์แวร์ของ Apple นี้อาจกระทบต่อการมีให้ใช้และการใช้งานได้ของซอฟต์แวร์หรือบริการของบุคคลภายนอกดังกล่าว

ฐ. โอเพ่นซอร์ส ส่วนประกอบบางส่วนของซอฟต์แวร์ของ Apple และโปรแกรมประเภทโอเพ่นซอร์สของบุคคลภายนอกซึ่งรวมอยู่ในซอฟต์แวร์ของ Apple นั้น Apple ได้จัดหรือจะจัดให้มีอยู่บนเว็บไซต์โอเพ่นซอร์สของตน (https://www.opensource.apple.com/) (เรียกรวมกันว่า "ส่วนประกอบโอเพ่นซอร์ส") คุณอาจแก้ไขหรือแทนที่เฉพาะส่วนประกอบโอเพ่นซอร์สนี้ ตราบเท่าที่ (i) มีการใช้ซอฟต์แวร์ของ Apple ที่เป็นผลจากการแก้ไขแทนการใช้ซอฟต์แวร์ของ Apple ที่ไม่มีการแก้ไขบนคอมพิวเตอร์ยี่ห้อ Apple ที่คุณเป็นเจ้าของหรือควบคุมอยู่ ตราบเท่าที่คอมพิวเตอร์ Apple แต่ละเครื่องดังกล่าวมีสำเนาการอนุญาตให้ใช้สิทธิที่เหมาะสมกับซอฟต์แวร์ของ Apple บนเครื่อง และ (ii) คุณจะต้องปฏิบัติตามข้อกำหนดของสิทธิ์การใช้งานนี้และข้อกำหนดการให้สิทธิ์การใช้งานใดๆ ที่ใช้บังคับเกี่ยวกับการใช้ส่วนประกอบโอเพ่นซอร์สในประการอื่นๆ ด้วย Apple ไม่มีหน้าที่มอบการอัปเดต การบำรุงรักษา การรับประกัน บริการช่วยเหลือด้านเทคนิคหรือด้านอื่นๆ หรือบริการใดๆ สำหรับซอฟต์แวร์ของ Apple ที่เป็นผลจากการแก้ไข คุณยอมรับโดยชัดแจ้งว่า หากฮาร์ดแวร์ของ Apple ล้มเหลวหรือเสียหายเพราะการแก้ไขส่วนประกอบโอเพ่นซอร์สในซอฟต์แวร์ของ Apple ความล้มเหลวหรือความเสียหายนั้นจะไม่ได้รับการคุ้มครองตามข้อกำหนดของการรับประกันฮาร์ดแวร์ของ Apple

ฑ. ห้ามทำวิศวกรรมย้อนกลับ คุณไม่อาจและตกลงที่จะไม่กระทำการต่อไปนี้หรือทำให้ผู้อื่นกระทำการต่อไปนี้ ได้แก่ ทำสำเนา (เว้นแต่จะได้รับอนุญาตโดยชัดแจ้งโดยสิทธิ์การใช้งานนี้หรือโดยกฎการใช้ หากบังคับใช้แก่คุณได้) ดีคอมไพล์ ทำวิศวกรรมย้อนกลับ แยกประกอบ พยายามที่จะดึงรหัสต้นฉบับ ถอดรหัส แก้ไข หรือสร้างงานสร้างสรรค์ต่อเนื่องกับซอฟต์แวร์ของ Apple หรือบริการใดๆ ที่มอบให้โดยซอฟต์แวร์ของ Apple หรือส่วนใดๆ ของซอฟต์แวร์ของ Apple (เว้นแต่และเฉพาะเท่าที่กฎหมายที่ใช้บังคับจะห้ามมิให้มีข้อจำกัดใดๆ ข้างต้นหรือโดยข้อกำหนดของการให้สิทธิ์การใช้งานว่าด้วยการใช้ส่วนประกอบโอเพ่นซอร์สซึ่งอาจรวมอยู่กับซอฟต์แวร์ของ Apple)

ฒ. การปฏิบัติตามกฎหมาย คุณตกลงที่จะใช้ซอฟต์แวร์ของ Apple และบริการ (ตามที่นิยามไว้ในข้อ 6 ข้างล่างนี้) โดยปฏิบัติตามกฎหมายที่ใช้บังคับทั้งปวง รวมทั้งกฎหมายท้องถิ่นของประเทศหรือภูมิภาคที่คุณพำนักอยู่หรือที่คุณดาวน์โหลดหรือใช้ซอฟต์แวร์และบริการของ Apple คุณสมบัติในซอฟต์แวร์ของ Apple และบริการอาจไม่มีให้บริการในทุกภาษาหรือทุกภูมิภาค และคุณสมบัติบางประการอาจแตกต่างกันไปตามภูมิภาค คุณสมบัติบางอย่างในซอฟต์แวร์ของ Apple และบริการจำเป็นต้องมีการเชื่อมต่ออินเทอร์เน็ต

ณ. ซอฟต์แวร์ของบุคคลภายนอก การเข้าถึงซอฟต์แวร์หรือบริการของบุคคลภายนอกบางรายการได้อำนวยความสะดวกไว้โดย Apple ได้จัดให้เป็นส่วนหนึ่งของชุดซอฟต์แวร์ของ Apple และอาจจัดให้ในลักษณะของการอัปเกรด การอัปเดต หรือเป็นส่วนเสริมของซอฟต์แวร์ของ Apple เท่าที่ซอฟต์แวร์ของ Apple มีหรือจัดให้มีการเข้าถึงซอฟต์แวร์หรือบริการใดของบุคคลภายนอก Apple ไม่มีหน้าที่โดยชัดแจ้งหรือโดยปริยายที่จะให้บริการช่วยเหลือด้านเทคนิคหรือด้านอื่นๆ สำหรับซอฟต์แวร์หรือบริการนั้น โปรดติดต่อผู้ขาย ผู้ผลิต หรือผู้ให้บริการซอฟต์แวร์ที่เกี่ยวข้องโดยตรงเพื่อขอรับบริการช่วยเหลือด้านเทคนิคและบริการลูกค้าเกี่ยวกับซอฟต์แวร์ บริการ และ/หรือผลิตภัณฑ์ดังกล่าว

ฌ. การเปลี่ยนแปลงซอฟต์แวร์ของ Apple ซอฟต์แวร์ของ Apple จะตรวจสอบกับ Apple อยู่เสมอว่ามีการเปลี่ยนแปลงซอฟต์แวร์ของ Apple หรือไม่ หากมีการเปลี่ยนแปลง ระบบอาจดาวน์โหลดและติดตั้งบนคอมพิวเตอร์ของคุณโดยอัตโนมัติ และอาจดำเนินการบนอุปกรณ์ต่อพ่วงอื่นๆ ของคุณด้วย หากมี เมื่อใช้ซอฟต์แวร์ของ Apple คุณยอมรับว่า Apple อาจดาวน์โหลดและติดตั้งการเปลี่ยนแปลงซอฟต์แวร์ของ Apple บนคอมพิวเตอร์และอุปกรณ์ต่อพ่วงของคุณ คุณสามารถปิดการอัปเดตระบบปฏิบัติการอัตโนมัติและการตอบสนองด้านความปลอดภัยที่ฉับไวได้ทุกเมื่อ โดยการปรับการตั้งค่าที่อยู่ในการตั้งค่าระบบ > รายการอัปเดตซอฟต์แวร์ > ขั้นสูง

ต. ตัวละครของระบบ ภายใต้บังคับของข้อกำหนดและเงื่อนไขของสิทธิ์การใช้งานนี้ คุณอาจใช้ตัวละคร Memoji ที่มีอยู่ในหรือถูกสร้างขึ้นด้วยซอฟต์แวร์ของ Apple (“ตัวละครของระบบ”) (i) ในขณะที่ใช้ซอฟต์แวร์ของ Apple และ (ii) เพื่อสร้างเนื้อหาและโครงการที่คุณสร้างขึ้นเองเพื่อการใช้งานส่วนบุคคลและไม่ใช่เชิงพาณิชย์ โดยสิทธิ์การใช้งานนี้ไม่อนุญาตให้ใช้ตัวละครของระบบในลักษณะอื่น รวมถึงแต่ไม่จำกัดเพียงการใช้ การทำซ้ำ การแสดงผล การแสดง การบันทึก การเผยแพร่ หรือการแจกจ่ายต่อกับตัวละครของระบบใดๆ ไม่ว่าจะในบริบทของการแสวงหรือไม่แสวงกำไร และไม่ว่าเพื่อการแบ่งกันใช้กับสาธารณชนหรือเพื่อเชิงพาณิชย์ก็ตาม

3. การให้เช่าสำหรับบริการนักพัฒนาที่ได้รับอนุญาต
ก. การให้เช่า คุณอาจให้เช่าหรือให้เช่าช่วงซอฟต์แวร์ของ Apple ในเวอร์ชั่นที่ได้รับสิทธิ์การใช้งานอย่างสมบูรณ์ทั้งหมดให้แก่บุคคลหรือองค์กรหนึ่งๆ (แต่ละรายเรียกว่า “ผู้เช่า”) โดยมีข้อแม้ว่าจะต้องเป็นไปตามเงื่อนไขดังต่อไปนี้ 

     (i) ซอฟต์แวร์ของ Apple ที่ให้เช่าจะต้องถูกนำไปใช้เพื่อวัตถุประสงค์ในการให้บริการนักพัฒนาที่ได้รับอนุญาตเท่านั้น และผู้เช่าแต่ละรายจะต้องตรวจสอบและตกลงที่จะถูกผูกพันตามข้อกำหนดของสิทธิ์การใช้งานนี้

     (ii) ระยะเวลาการเช่าแต่ละครั้งจะต้องไม่น้อยกว่ายี่สิบสี่ (24) ชั่วโมงติดต่อกัน 

     (iii) ในระหว่างระยะเวลาการเช่า ผู้เช่าในฐานะผู้ใช้ปลายทางจะต้องมีสิทธิใช้งานและควบคุมแต่เพียงผู้เดียวในซอฟต์แวร์ของ Apple และฮาร์ดแวร์ยี่ห้อ Apple ที่ได้ติดตั้งซอฟต์แวร์ของ Apple เว้นแต่คุณในฐานะผู้ให้เช่าซอฟต์แวร์ของ Apple (“ผู้ให้เช่า”) อาจให้การสนับสนุนด้านการบริหารจัดการสำหรับซอฟต์แวร์ของ Apple และ 

     (iv) ก่อนใช้งานซอฟต์แวร์ของ Apple ผู้เช่าในฐานะผู้ใช้ปลายทางจะต้องตรวจสอบและตกลงที่จะถูกผูกพันตามข้อกำหนดที่ใช้บังคับกับซอฟต์แวร์ใดๆ ที่ได้ติดตั้งไว้ล่วงหน้าในซอฟต์แวร์ของ Apple รวมถึงแต่ไม่จำกัดเพียงซอฟต์แวร์นักพัฒนา Xcode และซอฟต์แวร์อื่นใดของ Apple หรือของบุคคลภายนอก

เพื่อวัตถุประสงค์ของข้อ 3 นี้ (ก) ผู้เช่าในฐานะผู้ใช้ปลายทางหมายถึงผู้เช่าที่เป็นผู้ใช้ปลายทางคนสุดท้ายที่ใช้ซอฟต์แวร์ของ Apple ที่เช่าเพียงเพื่อบริการนักพัฒนาที่ได้รับอนุญาต และ (ข) บริการนักพัฒนาที่ได้รับอนุญาต หมายถึงบริการที่บูรณาการอย่างต่อเนื่อง รวมถึงแต่ไม่จำกัดเพียงการพัฒนาซอฟต์แวร์ การสร้างซอฟต์แวร์จากรหัสต้นฉบับ การทดสอบอัตโนมัติในระหว่างการพัฒนาซอฟต์แวร์ และการใช้เครื่องมือนักพัฒนาที่จำเป็นเพื่อสนับสนุนกิจกรรมดังกล่าว ผู้ให้เช่าแต่ละรายจะต้องแจ้งให้ Apple ทราบล่วงหน้าก่อนการให้เช่าหรือให้เช่าช่วงซอฟต์แวร์ของ Apple ตามข้อ 3 นี้โดยให้ติดต่อไปที่ Apple Developer Relations (https://developer.apple.com/contact/macos-license/)

ข. การให้เช่าช่วง ผู้เช่าอาจให้เช่าช่วงซอฟต์แวร์ของ Apple ต่อไปตามข้อ 3 นี้ โดยมีข้อแม้ว่าผู้เช่าดังกล่าวต้องปฏิบัติตามข้อกำหนดทั้งหมดในข้อ 3 นี้ ผู้เช่าที่ให้เช่าช่วงซอฟต์แวร์ของ Apple (ผู้ซึ่งถือว่าเป็นผู้ให้เช่าตามข้อ 3 เช่นกัน) จะต้องสละสิทธิ์ทั้งหมดในการใช้งานและการควบคุมแต่เพียงผู้เดียวในซอฟต์แวร์ของ Apple และฮาร์ดแวร์ยี่ห้อ Apple ที่ติดตั้งซอฟต์แวร์ของ Apple ให้แก่ผู้เช่าของตนเองในระหว่างระยะเวลาการเช่า

ค. การบังคับสิทธิ์ ในฐานะผู้ให้เช่า คุณมีหน้าที่รับผิดชอบดังนี้ (i) ทำให้แน่ใจว่าผู้เช่าแต่ละรายปฏิบัติตามข้อกำหนดของข้อ 3 นี้ (ii) ทำให้แน่ใจว่าผู้เช่าแต่ละรายตกลงตามข้อกำหนดของสิทธิ์การใช้งานที่ใช้บังคับทั้งหมด และ (iii) ให้การช่วยเหลือ Apple ในการบังคับให้เป็นไปตามข้อกำหนดของสิทธิ์การใช้งานที่ใช้บังคับทั้งหมดดังกล่าว หากผู้เช่าละเมิดสิทธิ์การใช้งานนี้หรือข้อกำหนดของสิทธิ์การใช้งานอื่นๆ ของ Apple สิทธิ์ของผู้เช่าที่จะใช้งานซอฟต์แวร์ของ Apple จะสิ้นสุดลงโดยอัตโนมัติและคุณตกลงที่จะยกเลิกการที่ผู้เช่าจะใช้งานซอฟต์แวร์ของ Apple ดังกล่าวทันทีเมื่อคุณพบการกระทำผิดดังกล่าวหรือเมื่อได้รับการแจ้งเป็นลายลักษณ์อักษรจาก Apple เกี่ยวกับการละเมิดดังกล่าว 

ง. การใช้งานในรูปแบบเสมือน สำหรับสำเนาซอฟต์แวร์ของ Apple แต่ละชุดภายใต้บังคับของการเช่าในข้อ 3 นี้ ผู้ให้เช่าหรือผู้เช่าฝ่ายหนึ่งฝ่ายใด (แต่ไม่ใช่ทั้งสองฝ่าย) อาจติดตั้ง ใช้งาน และเรียกใช้สำเนาหรืออินสแตนซ์ของซอฟต์แวร์ของ Apple ภายในสภาพแวดล้อมของระบบปฏิบัติการแบบเสมือนตามข้อ 2ข.(iii) โดยมีเงื่อนไขว่าผู้ให้เช่าจะนำอินสแตนซ์หรือสำเนาของซอฟต์แวร์ของ Apple ไปทำเป็นรูปแบบเสมือนได้เพียงหนึ่งสำเนาหรือหนึ่งชุด โดยใช้ในลักษณะที่เป็นเครื่องมือเตรียมการ เพื่อวัตถุประสงค์ที่จะทำให้ผู้เช่าสามารถเข้าถึงและใช้งานซอฟต์แวร์ของ Apple ได้ตามข้อ 3 นี้ 

จ. การกำหนดค่าของระบบ หากคุณเป็นผู้เช่า คุณรับทราบว่าซอฟต์แวร์ของ Apple อาจได้รับการกำหนดค่ามาก่อนหน้านี้แล้วโดยผู้ให้เช่าที่เป็นผู้ให้คุณเช่าซอฟต์แวร์ของ Apple รวมทั้งการเลือกเกี่ยวกับการตั้งค่าสำหรับการวิเคราะห์ บริการหาตำแหน่งที่ตั้ง หรือคุณสมบัติอื่นๆ ที่เกี่ยวกับการรักษาความปลอดภัย ความเป็นส่วนตัว และการเก็บรวบรวมข้อมูล คุณรับทราบและตกลงว่า Apple ไม่มีหน้าที่รับผิดชอบสำหรับการกำหนดค่าของซอฟต์แวร์ของ Apple ที่กระทำโดยผู้ให้เช่า

4. การโอน
ก. หากคุณได้รับซอฟต์แวร์ของ Apple ซึ่งติดตั้งไว้ก่อนแล้วในฮาร์ดแวร์ยี่ห้อ Apple หรือหากคุณได้รับสิทธิ์การใช้งานของคุณในซอฟต์แวร์ของ Apple จาก Mac App Store หรือโดยผ่านทางการอัปเดตซอฟต์แวร์ คุณอาจโอนสิทธิ์ถาวรได้หนึ่งครั้ง (ในรูปแบบเดิมดังที่ Apple จัดให้) ให้แก่ผู้อื่น โดยมีเงื่อนไขดังต่อไปนี้ (i) ซอฟต์แวร์ของ Apple ต้องโอนไปพร้อมกับฮาร์ดแวร์ยี่ห้อ Apple ของคุณ (ii) การโอนต้องรวมซอฟต์แวร์ของ Apple ทั้งหมด รวมทั้งชิ้นส่วนประกอบทั้งหมดและสิทธิ์การใช้งานนี้ด้วย (iii) คุณจะต้องไม่เก็บสำเนาใดๆ ของซอฟต์แวร์ของ Apple ไม่ว่าทั้งหมดหรือบางส่วน รวมทั้งสำเนาที่เก็บไว้ในคอมพิวเตอร์หรืออุปกรณ์จัดเก็บข้อมูลอื่นๆ และ (iv) ฝ่ายที่รับโอนซอฟต์แวร์ของ Apple ต้องอ่านและตกลงที่จะยอมรับข้อกำหนดและเงื่อนไขของสิทธิ์การใช้งานนี้ เพื่อวัตถุประสงค์ของสิทธิ์การใช้งานนี้ หาก Apple จัดให้มีการอัปเดตซอฟต์แวร์ของ Apple (เช่น เวอร์ชั่น 10.14 เป็น 10.14.1) ให้ถือว่าการอัปเดตดังกล่าวเป็นส่วนหนึ่งในซอฟต์แวร์ของ Apple และไม่อาจโอนสิทธิ์แยกต่างหากจากเวอร์ชั่นก่อนการอัปเดตของซอฟต์แวร์ของ Apple

ข. คุณไม่อาจโอนสิทธิ์ซอฟต์แวร์ของ Apple ซึ่งผ่านการแก้ไขหรือแทนที่ตามข้อ 2ฐ. ข้างต้น บรรดาส่วนประกอบทั้งหมดในซอฟต์แวร์ของ Apple นั้นจัดให้โดยเป็นส่วนหนึ่งของชุดและไม่อาจนำไปแยกออกจากชุดและแจกจ่ายเป็นแอปพลิเคชันแบบแยกเป็นเอกเทศ โปรดทราบว่าซอฟต์แวร์ของ Apple ที่จัดให้พร้อมกับผลิตภัณฑ์ฮาร์ดแวร์ยี่ห้อ Apple ในบางรุ่น อาจไม่สามารถใช้งานได้กับฮาร์ดแวร์ยี่ห้อ Apple รุ่นอื่นๆ

ค. สำเนาใดๆ ของซอฟต์แวร์ของ Apple ซึ่ง Apple อาจจัดให้เพื่อวัตถุประสงค์ในการส่งเสริมการขาย การประเมิน การวินิจฉัย หรือการคืนสภาพ ย่อมอาจใช้ได้เพื่อวัตถุประสงค์ดังกล่าวเท่านั้นและไม่อาจนำไปจำหน่ายต่อหรือโอนสิทธิ์

5. ความยินยอมให้ใช้ข้อมูล คุณสมบัติบางอย่าง เช่น การวิเคราะห์ข้อมูล, บริการหาตำแหน่งที่ตั้ง, Siri, การป้อนตามคำบอก และ Spotlight อาจจำเป็นต้องใช้ข้อมูลจากคอมพิวเตอร์ของคุณเพื่อที่จะทำให้คุณสมบัติดังกล่าวทำงานได้ตามกำหนด เมื่อคุณเปิดหรือใช้คุณสมบัติเหล่านี้ จะมีการแสดงรายละเอียดให้ทราบว่าข้อมูลใดถูกส่งให้แก่ Apple และอาจมีการใช้ข้อมูลดังกล่าวอย่างไรบ้าง คุณสามารถศึกษาเพิ่มเติมโดยการเข้าไปที่ https://www.apple.com/th/privacy/ ข้อมูลของคุณจะได้รับการปฏิบัติตามนโยบายความเป็นส่วนตัวของ Apple อยู่เสมอ ซึ่งสามารถดูได้ที่ https://www.apple.com/th/legal/privacy/

6. บริการและข้อมูลของบุคคลภายนอก
ก. ทั่วไป (ก) ซอฟต์แวร์ของ Apple อาจทำให้สามารถเข้าถึง iTunes Store, Mac App Store, Apple Books, Game Center, iCloud, แอปแผนที่, News และบริการอื่นๆ ของ Apple และของบุคคลภายนอก ซึ่งรวมทั้งเว็บไซต์ต่างๆ (รวมกันและแยกกันเรียกว่า “บริการ”) ได้ การใช้บริการเหล่านี้จะต้องเข้าถึงอินเทอร์เน็ต และในการใช้บริการบางอย่างอาจจำเป็นต้องใช้ Apple ID ซึ่งอาจกำหนดให้คุณต้องยอมรับข้อกำหนดเพิ่มเติม และอาจต้องชำระค่าธรรมเนียมเพิ่มเติม เมื่อใช้ซอฟต์แวร์นี้ในส่วนที่เกี่ยวกับ Apple ID หรือบริการของ Apple อื่นๆ ถือว่าคุณตกลงตามข้อกำหนดในการให้บริการที่เกี่ยวข้องของบริการนั้นๆ เช่น ข้อกำหนดและเงื่อนไขล่าสุดของบริการ Apple Media สำหรับประเทศหรือภูมิภาคที่คุณเข้าถึงบริการดังกล่าว ซึ่งคุณอาจเข้าไปดูได้ที่ https://www.apple.com/th/legal/internet-services/itunes/th/terms.html

ข. หากคุณลงทะเบียน iCloud คุณอาจเข้าถึงคุณสมบัติ iCloud บางอย่าง เช่น “iCloud Drive”, “การแชร์อัลบั้ม” และ “ค้นหาของฉัน” ได้โดยตรงจากซอฟต์แวร์ของ Apple คุณรับทราบและตกลงว่าการใช้งาน iCloud และคุณสมบัติเหล่านี้อยู่ภายใต้ข้อกำหนดและเงื่อนไขล่าสุดของบริการ iCloud ซึ่งคุณเข้าดูได้ที่: https://www.apple.com/th/legal/internet-services/icloud/th/terms.html

ค. เนื้อหาของแอป News การที่คุณใช้เนื้อหาของแอปที่เข้าถึงผ่านทางแอปพลิเคชัน News จะจำกัดอยู่เฉพาะการใช้งานส่วนบุคคลที่ไม่ใช่ในเชิงพาณิชย์เท่านั้น โดยจะไม่มีการโอนผลประโยชน์ที่เป็นกรรมสิทธิ์ใดๆ ให้แก่คุณในเนื้อหาดังกล่าว และโดยเฉพาะอย่างยิ่ง จะไม่รวมถึงแต่ไม่จำกัดเพียงสิทธิ์การใช้งานในเชิงพาณิชย์หรือเพื่อส่งเสริมการขายใดๆ ในเนื้อหาดังกล่าว 

ง. แอปแผนที่ บริการและคุณสมบัติแผนที่ในซอฟต์แวร์ของ Apple (“แอปแผนที่”) รวมทั้งการครอบคลุมของข้อมูลแผนที่อาจแตกต่างกันไปตามภูมิภาค เมื่อคุณเปิดหรือใช้แอปแผนที่ จะมีการแสดงรายละเอียดให้ทราบว่าข้อมูลใดถูกส่งให้แก่ Apple และอาจมีการใช้ข้อมูลดังกล่าวอย่างไรบ้าง คุณรับทราบและตกลงว่าการใช้งานแอปแผนที่จะอยู่ภายใต้ข้อกำหนดและเงื่อนไขล่าสุดของบริการแอปแผนที่ ซึ่งคุณอาจเข้าถึงและตรวจสอบได้ที่แถบด้านข้างของแอปพลิเคชันแผนที่

จ. คุณเข้าใจว่าในการใช้บริการใดๆ คุณอาจพบกับเนื้อหาที่อาจถือว่ามีลักษณะเป็นการคุกคาม ไม่เหมาะสม หรือน่ารังเกียจ ซึ่งจะจัดเป็นเนื้อหาที่ใช้ภาษาหยาบคายหรือไม่ก็ได้ และเข้าใจว่าผลของการค้นหาหรือการใส่ URL เฉพาะเข้าไป อาจเชื่อมต่อไปยังหรืออ้างไปถึงข้อมูลที่น่ารังเกียจโดยอัตโนมัติหรือโดยไม่ตั้งใจก็ได้ อย่างไรก็ตามคุณตกลงที่จะใช้บริการด้วยความเสี่ยงของคุณเองแต่เพียงผู้เดียว และ Apple, บริษัทในเครือ ตัวแทน ผู้มอบฉันทะ หรือผู้ให้สิทธิ์การใช้งานของ Apple ไม่มีความรับผิดต่อคุณสำหรับเนื้อหาที่อาจมีลักษณะเป็นการคุกคาม ไม่เหมาะสม หรือน่ารังเกียจ

ฉ. บริการบางอย่างอาจแสดงผล มีหรือทำให้มีเนื้อหา ข้อมูล สารสนเทศ แอปพลิเคชัน หรือข้อมูลต่างๆ จากบุคคลภายนอก (“ข้อมูลบุคคลภายนอก”) หรือให้เชื่อมต่อไปยังเว็บไซต์บุคคลภายนอกบางแห่ง โดยการใช้บริการ คุณยอมรับและตกลงว่า Apple ไม่รับผิดชอบต่อการตรวจสอบหรือประเมินเนื้อหา ความถูกต้อง ความครบถ้วน ความเหมาะแก่เวลา ความสมบูรณ์ การปฏิบัติตามลิขสิทธิ์ ความถูกต้องตามกฎหมาย ความเหมาะสม คุณภาพหรือลักษณะอื่นใดของข้อมูลหรือเว็บไซต์ของบุคคลภายนอกนั้น Apple, เจ้าหน้าที่ บริษัทในเครือ และบริษัทย่อยของ Apple ไม่รับประกัน หรือรับรอง และไม่รับเอา และจะไม่มีความรับผิดหรือความรับผิดชอบใดๆ ต่อคุณหรือต่อบุคคลอื่นใด สำหรับการให้บริการของบุคคลภายนอก ข้อมูลหรือเว็บไซต์ของบุคคลภายนอกใดๆ หรือสำหรับข้อมูลอื่นใด ผลิตภัณฑ์ หรือการบริการของบุคคลภายนอก ข้อมูลและการเชื่อมต่อไปยังเว็บไซต์ของบุคคลภายนอกนั้น จัดให้เพื่อความสะดวกแก่คุณเท่านั้น

ช. ทั้ง Apple และผู้ให้บริการข้อมูลของ Apple จะไม่รับประกันความพร้อมในการใช้งาน ความถูกต้อง ความสมบูรณ์ ความเชื่อถือได้ หรือข้อมูลหุ้นที่ตรงต่อเวลา ข้อมูลตำแหน่งที่ตั้ง ข้อมูลสุขภาพ หรือข้อมูลอื่นใดที่ปรากฏขึ้นโดยบริการใดๆ ก็ตาม ข้อมูลการเงินที่บริการใดๆ แสดงผลไว้ ถือเป็นข้อมูลทั่วไปเท่านั้นและไม่ควรยึดถือเป็นคำแนะนำในการลงทุน ก่อนทำธุรกรรมเกี่ยวกับหลักทรัพย์ใดๆ โดยอาศัยข้อมูลที่ได้จากการบริการ คุณควรปรึกษาผู้มีวิชาชีพทางการเงิน หรือหลักทรัพย์ ผู้ซึ่งมีคุณสมบัติถูกต้องตามกฎหมายในการให้คำปรึกษาด้านการเงินหรือหลักทรัพย์ในประเทศหรือในภูมิภาคของคุณ ข้อมูลตำแหน่งที่ตั้งซึ่งจัดให้โดยการบริการใดๆ รวมถึงบริการแอปแผนที่ของ Apple ถือเป็นการจัดให้เพื่อวัตถุประสงค์ในการค้นหาเส้นทางพื้นฐานและ/หรือการวางแผนเท่านั้น มิได้ประสงค์จะให้เชื่อถือในสถานการณ์ที่ต้องการข้อมูลตำแหน่งที่ตั้งอันแน่ชัด หรือในสถานการณ์ที่ข้อมูลตำแหน่งที่ตั้งอันผิดพลาด ไม่ถูกต้อง ล่าช้า หรือไม่ครบถ้วนอาจนำไปสู่การเสียชีวิต ความเสียหายส่วนบุคคล หรือความเสียหายต่อทรัพย์สินหรือสภาพแวดล้อม คุณตกลงว่าผลที่คุณได้รับจากบริการแอปแผนที่อาจแตกต่างกันไปจากสภาพท้องถนนหรือภูมิประเทศที่แท้จริง อันเนื่องมาจากปัจจัยที่สามารถส่งผลกระทบต่อความถูกต้องของข้อมูลแอปแผนที่ เช่นปัจจัยดังต่อไปนี้แต่ไม่จำกัดเพียงสภาพอากาศ สภาพท้องถนนและการจราจร และเหตุการณ์ภูมิรัฐศาสตร์ เพื่อความปลอดภัยของคุณ โปรดให้ความสนใจกับป้ายจราจรที่ได้ประกาศไว้และสภาพท้องถนนในเวลาปัจจุบัน และขับรถด้วยความปลอดภัยและเป็นไปตามกฎจราจร และโปรดทราบว่าเส้นทางสำหรับการขี่จักรยานและการเดินอาจไม่รวมเส้นทางที่กำหนดไว้เป็นการเฉพาะ

ซ. ในกรณีที่คุณได้อัปโหลดเนื้อหาใดๆ ผ่านการใช้บริการ คุณรับรองว่าคุณเป็นเจ้าของสิทธิ์ หรือมีอำนาจ หรือได้รับอนุญาตตามกฎหมายให้อัปโหลดเนื้อหาดังกล่าวและเนื้อหาอื่นใดที่มิได้เป็นการละเมิดข้อกำหนดใดๆ ที่ใช้บังคับกับการบริการ คุณตกลงว่า บริการมีเนื้อหา สารสนเทศ และข้อมูลที่มีกรรมสิทธิ์ ซึ่ง Apple, เจ้าของพื้นที่ หรือผู้ให้สิทธิ์การใช้งานของบุคคลดังกล่าวเป็นเจ้าของ และได้รับการคุ้มครองโดยกฎหมายทรัพย์สินทางปัญญาและกฎหมายอื่นๆ ซึ่งรวมถึงโดยไม่จำกัดเฉพาะลิขสิทธิ์ และคุณตกลงว่าจะไม่ใช้เนื้อหา สารสนเทศ หรือข้อมูลที่มีกรรมสิทธิ์ นอกเหนือไปจากวัตถุประสงค์เพื่อการใช้บริการที่ได้รับอนุญาตแล้ว หรือการใช้งานในลักษณะที่ไม่ได้เป็นไปตามที่ระบุไว้ในข้อกำหนดของสิทธิ์การใช้งานนี้ หรือที่ละเมิดสิทธิ์ในทรัพย์สินทางปัญญาของบุคคลภายนอกหรือของ Apple ห้ามมิให้ทำซ้ำส่วนหนึ่งส่วนใดของบริการไม่ว่าในรูปแบบหรือวิธีการใด คุณตกลงที่จะไม่แก้ไข ให้เช่า ให้ยืม ขาย จำหน่าย หรือสร้างงานที่เป็นอนุพันธุ์โดยอาศัยการบริการในลักษณะใดๆ และคุณจะไม่ใช้ประโยชน์จากบริการในทางที่ไม่ได้รับอนุญาตในลักษณะใดๆ ก็ตาม ซึ่งรวมถึงแต่ไม่จำกัดเพียงการใช้บริการเพื่อส่งไวรัสของคอมพิวเตอร์ เวิร์ม ม้าโทรจัน หรือมัลแวร์ หรือโดยการเจาะเข้าไป หรือเพิ่มภาระให้แก่ความสามารถของเครือข่าย คุณตกลงยินยอมต่อไปที่จะไม่ใช้บริการในลักษณะใดๆ เพื่อรังควาน ทำร้าย ติดตาม ข่มขู่ ดูหมิ่น หรือละเมิดหรือฝ่าฝืนโดยประการอื่นซึ่งสิทธิของบุคคลอื่นใด และตกลงว่า Apple จะไม่รับผิดชอบในทางใดก็ตามต่อการใช้งานของคุณในลักษณะดังกล่าว หรือต่อการที่คุณอาจได้รับข้อความหรือการถ่ายโอนข้อมูลใดๆ ซึ่งมีลักษณะเป็นการรังควาน การข่มขู่ การดูหมิ่น การคุกคาม การละเมิดสิทธิ หรือผิดกฎหมาย อันเป็นผลจากการใช้บริการใดๆ

ฌ. นอกจากนั้น บริการและข้อมูลของบุคคลภายนอกดังกล่าวอาจมิได้มีให้ไว้ในทุกภาษาหรือมีอยู่ทุกประเทศหรือภูมิภาค Apple ไม่ได้แถลงว่าบริการและข้อมูลของบุคคลภายนอกดังกล่าวมีความเหมาะสมหรือมีไว้เพื่อการใช้เฉพาะพื้นที่ใดๆ เท่าที่คุณเลือกใช้ หรือเข้าถึงบริการหรือข้อมูลของบุคคลภายนอกดังกล่าว คุณทำเช่นนั้นด้วยการริเริ่มของคุณเอง และคุณจะต้องรับผิดชอบในการปฏิบัติตามกฎหมายใดๆ ที่ใช้บังคับ ซึ่งรวมถึงแต่ไม่จำกัดเฉพาะกฎหมายท้องถิ่นที่ใช้บังคับและกฎหมายว่าด้วยความเป็นส่วนตัวและการเก็บรวบรวมข้อมูล โดย Apple และผู้ให้สิทธิ์การใช้งานของ Apple ขอสงวนสิทธิ์ที่จะเปลี่ยน ระงับ ลบ หรือปิดการเข้าถึงบริการ ณ เวลาใดๆ ก็ได้ โดยไม่ต้องแจ้งให้ทราบ ไม่ว่าในกรณีใดๆ Apple จะไม่รับผิดต่อการนำออกหรือการทำให้เข้าบริการดังกล่าวใดๆ ไม่ได้ อีกทั้ง Apple ยังอาจจำกัดการใช้หรือการเข้าถึงบริการบางอย่างอีกด้วย ไม่ว่าในกรณีใดๆ โดยไม่ต้องแจ้งให้ทราบหรือโดยไม่ต้องรับผิด

7. การบอกเลิก สิทธิ์การใช้งานนี้มีผลบังคับใช้จนกว่าจะมีการบอกเลิก สิทธิ์ของคุณตามสิทธิ์การใช้งานนี้จะสิ้นสุดลงโดยอัตโนมัติหรือสิ้นผลแต่โดยประการอื่นโดยที่ Apple ไม่ต้องแจ้งให้ทราบ ถ้าคุณไม่ปฏิบัติตามข้อกำหนดใดๆ ของสิทธิ์การใช้งานนี้ เมื่อมีการบอกเลิกสิทธิ์การใช้งานนี้แล้ว คุณจะต้องหยุดใช้ซอฟต์แวร์ของ Apple ทั้งหมดและทำลายบรรดาสำเนาไม่ว่าทั้งหมดหรือแค่บางส่วนของซอฟต์แวร์ของ Apple โดยสิทธิ์การใช้งานนี้ในข้อ 5, 6, 7, 8, 9, 10, 12, 13 และ 14 จะยังมีผลใช้บังคับต่อไปภายหลังการบอกเลิก

8. การปฏิเสธการรับประกัน
ก. หากคุณเป็นลูกค้าที่เป็นผู้บริโภค (ผู้ที่ใช้ซอฟต์แวร์ของ Apple นอกจากการค้า ธุรกิจ และอาชีพของคุณ) คุณอาจมีสิทธิ์ตามกฎหมายในประเทศที่คุณพำนักอาศัย ซึ่งห้ามมิให้นำข้อจำกัดดังต่อไปนี้มาใช้กับคุณ และที่ใดที่ห้าม ก็จะไม่นำข้อจำกัดนี้มาใช้กับคุณ คุณควรติดต่อหน่วยงานให้คำปรึกษาผู้บริโภคในท้องถิ่นเพื่อดูเพิ่มเติมเกี่ยวกับสิทธิต่างๆ

ข. คุณยอมรับและตกลงโดยชัดแจ้งว่า เท่าที่กฎหมายที่ใช้บังคับอนุญาตให้ทำได้ การใช้ซอฟต์แวร์และบริการใดๆ ของ Apple ที่ปฏิบัติการโดยหรือเข้าถึงได้ทางซอฟต์แวร์ของ Apple เป็นความเสี่ยงของคุณแต่เพียงผู้เดียว และคุณต้องรับความเสี่ยงทั้งหมดเกี่ยวกับคุณภาพที่พึงพอใจ ประสิทธิภาพการทำงาน ความถูกต้อง และความพยายาม

ค. เท่าที่กฎหมายอนุญาตให้ทำได้ ซอฟต์แวร์ของ Apple และบริการต่างๆ นั้นจัดให้ “ตามสภาพ” และ “ตามที่มี” พร้อมกับข้อบกพร่องทั้งปวงโดยไม่มีการรับประกันแต่ประการใดทั้งสิ้น และ Apple และผู้ให้สิทธิ์การใช้งานของ Apple (รวมเรียกว่า “Apple” เพื่อวัตถุประสงค์ของข้อ 8 และข้อ 9) ขอปฏิเสธการรับประกันและเงื่อนไขทั้งปวงในส่วนที่เกี่ยวกับซอฟต์แวร์ของ Apple และบริการ ไม่ว่าโดยชัดแจ้ง โดยปริยาย หรือตามกฎหมาย ซึ่งรวมถึงโดยไม่จำกัดเพียงการรับประกันโดยปริยาย และ/หรือสภาพที่เหมาะสมแก่ความสามารถในการค้าขายได้ คุณภาพที่น่าพึงพอใจ ความเหมาะกับวัตถุประสงค์เฉพาะอย่าง ความถูกต้อง การใช้โดยสงบ และการไม่ละเมิดสิทธิของบุคคลภายนอก

ง. Apple ไม่รับประกันการปราศจากการรบกวนการใช้ซอฟต์แวร์ของ Apple และบริการของคุณ และไม่รับประกันว่า ฟังก์ชั่นการใช้งานที่มีอยู่ในซอฟต์แวร์ของ Apple หรือบริการที่ซอฟต์แวร์ของ Apple ให้หรือจัดให้จะตอบสนองความต้องการของคุณได้ หรือปฏิบัติการของซอฟต์แวร์ของ Apple และบริการจะไม่ถูกขัดขวางหรือไม่มีข้อผิดพลาด หรือบริการใดจะยังคงมีอยู่ต่อไป หรือความชำรุดบกพร่องในซอฟต์แวร์ของ Apple หรือบริการจะได้รับการแก้ไข หรือซอฟต์แวร์ของ Apple หรือบริการจะเข้ากันได้หรือทำงานร่วมกันได้กับซอฟต์แวร์ แอปพลิเคชัน หรือบริการของบุคคลภายนอกใดๆ การติดตั้งซอฟต์แวร์ของ Apple นี้อาจกระทบการมีให้บริการและความสามารถในการใช้งานของซอฟต์แวร์ของบุคคลภายนอก แอปพลิเคชัน หรือบริการของบุคคลภายนอก ตลอดจนผลิตภัณฑ์และบริการของ Apple

จ. คุณยังยอมรับด้วยว่า ซอฟต์แวร์ของ Apple และการบริการมิได้มุ่งหมายหรือเหมาะสำหรับใช้ในสถานการณ์หรือสภาพแวดล้อมต่างๆ ที่ความล้มเหลว ความล่าช้า ความผิดพลาด หรือความไม่ถูกต้องในเนื้อหา ข้อมูล หรือสารสนเทศที่จัดให้โดยซอฟต์แวร์ของ Apple หรือบริการ อาจจะนำไปสู่การเสียชีวิต ความเสียหายส่วนบุคคล หรือความเสียหายทางกายภาพหรือสภาพแวดล้อมอย่างร้ายแรง ซึ่งรวมถึงโดยไม่จำกัดเฉพาะการปฏิบัติการของโรงงานนิวเคลียร์ การนำทางการบินของเครื่องบิน หรือระบบสื่อสารต่างๆ การควบคุมการจราจรทางอากาศ ระบบช่วยชีวิต และระบบอาวุธ

ฉ. สารสนเทศหรือคำแนะนำที่กล่าวด้วยวาจาหรือเป็นลายลักษณ์อักษรที่ Apple หรือผู้แทนที่ได้รับอนุญาตได้ให้ไว้จะไม่ถือเป็นการรับประกันใดๆ ทั้งสิ้น หากพิสูจน์ได้ว่าซอฟต์แวร์ของ Apple หรือบริการชำรุดบกพร่อง คุณเป็นผู้จ่ายค่าใช้จ่ายที่จำเป็นทั้งหมดในการบริการ การซ่อมแซม หรือการแก้ไข เขตอำนาจศาลบางแห่งไม่อนุญาตให้มีการยกเว้นการรับประกันโดยนัยหรือการจำกัดเกี่ยวกับสิทธิตามกฎหมายที่บังคับใช้สำหรับผู้บริโภค ดังนั้นการยกเว้นและการจำกัดข้างต้นอาจไม่มีผลบังคับใช้กับคุณ

9. ข้อจำกัดความรับผิด เท่าที่กฎหมายที่เกี่ยวข้องมิได้ห้ามไว้ ไม่ว่ากรณีใดๆ Apple, บริษัทในเครือ ตัวแทน หรือผู้มอบฉันทะของ Apple ไม่ต้องรับผิดต่อการบาดเจ็บเสียหายส่วนบุคคลหรือความเสียหายอันเนื่องมาจากการผิดสัญญา ความเสียหายพิเศษ ความเสียหายทางอ้อม หรือความเสียหายต่อเนื่อง ซึ่งรวมถึงแต่ไม่จำกัดเฉพาะค่าเสียหายเพื่อการสูญกำไร การเสียหายหรือสูญเสียข้อมูล การไม่สามารถส่งหรือรับข้อมูลหรือสารสนเทศใดๆ (รวมถึงแต่ไม่จำกัดเพียงคำสั่ง การมอบหมายงาน และสื่ออุปกรณ์ต่างๆ) การหยุดชะงักของธุรกิจ หรือความสูญหายหรือเสียหายเชิงพาณิชย์อื่นใดที่เกิดจากหรือเกี่ยวกับการที่คุณใช้หรือไม่สามารถใช้ซอฟต์แวร์ของ Apple หรือบริการ หรือซอฟต์แวร์ แอปพลิเคชัน หรือบริการใดๆ ของบุคคลภายนอกร่วมกับซอฟต์แวร์หรือบริการของ Apple ไม่ว่าจะเกิดด้วยเหตุใดก็ตาม โดยมิพักต้องคำนึงถึงทฤษฎีความรับผิด (ในมูลสัญญา มูลละเมิด หรือมูลอื่น) และแม้ Apple จะได้รับแจ้งถึงความเป็นไปได้ที่จะเกิดความเสียหายดังกล่าวแล้วก็ตาม บางเขตอำนาจศาลไม่อนุญาตให้มีการจำกัดหรือการยกเว้นความรับผิดสำหรับการบาดเจ็บของบุคคล หรือความเสียหายอันเนื่องมาจากการผิดสัญญา หรือความเสียหายที่เป็นผลสืบเนื่องตามมา การจำกัดนี้จึงอาจไม่มีผลบังคับใช้กับคุณ ไม่ว่ากรณีใดๆ ความรับผิดทั้งหมดของ Apple ต่อคุณสำหรับค่าเสียหายทั้งหมด (นอกเหนือจากกฎหมายที่บังคับใช้กำหนดไว้ในกรณีที่เกี่ยวกับการบาดเจ็บของบุคคล) จะไม่เกินจำนวนสองร้อยห้าสิบ (250) เหรียญสหรัฐ ข้อจำกัดข้างต้นย่อมมีผลใช้บังคับ แม้การแก้ไขเยียวยาที่ระบุไว้ข้างต้นจะไม่เป็นไปตามวัตถุประสงค์ในสาระสำคัญ โดยไม่คำนึงถึงข้อกำหนดอื่นใดในสิทธิ์การใช้งานนี้ หากกฎหมายสัญญาผู้บริโภคของญี่ปุ่นมีผลบังคับใช้ ข้อกำหนดที่จำกัดความรับผิดของ Apple ต่อความเสียหายที่เกิดจากการละเมิดสัญญาหรือการละเมิดที่ Apple กระทำจะไม่มีผลบังคับใช้หากความเสียหายดังกล่าวเกิดจากการกระทำผิดโดยเจตนาหรือความประมาทอย่างรุนแรงของ Apple

10. ใบรับรองดิจิทัล ซอฟต์แวร์ของ Apple มีฟังก์ชั่นทำงานที่ทำให้รับใบรับรองดิจิทัลได้ ไม่ว่าจะเป็นใบรับรองที่ Apple หรือบุคคลภายนอกออกให้ คุณเป็นผู้รับผิดชอบแต่เพียงผู้เดียวในการตัดสินใจว่า จะเชื่อถือตามใบรับรองที่ Apple หรือบุคคลภายนอกออกให้หรือไม่ การใช้ใบรับรองดิจิทัลเป็นความเสี่ยงของคุณแต่เพียงฝ่ายเดียว เท่าที่กฎหมายที่เกี่ยวข้องอนุญาตให้ทำได้ Apple ไม่รับประกันหรือรับรอง ไม่ว่าโดยชัดแจ้งหรือโดยปริยายเกี่ยวกับความสามารถในการค้าขายได้หรือความเหมาะแก่การใดการหนึ่ง ความถูกต้อง ความปลอดภัย หรือการไม่ละเมิดสิทธิของบุคคลภายนอกในส่วนที่เกี่ยวกับใบรับรองดิจิทัล คุณตกลงว่า (ก) คุณจะไม่ปลอมแปลงหรือใช้ในทางที่ผิดซึ่งใบรับรองใดๆ (ข) คุณจะใช้ใบรับรองดิจิทัลเพื่อวัตถุประสงค์ที่ชอบด้วยกฎหมายเท่านั้นและเป็นไปตามนโยบายใบรับรอง ถ้อยแถลงทางปฏิบัติเกี่ยวกับใบรับรองที่ใช้บังคับใดๆ หรือการเปิดเผยการปฏิบัติทางธุรกิจสำหรับหน่วยงานที่มีอำนาจด้านใบรับรองอื่นๆ (ค) คุณจะรับผิดชอบแต่เพียงผู้เดียวในการป้องกันไม่ให้ผู้ใช้ที่ไม่ได้รับอนุญาตใดๆ ใช้ใบรับรองดิจิทัลของคุณ (ง) คุณจะรับผิดชอบแต่เพียงผู้เดียวในการป้องกันไม่ให้ผู้ใช้ที่ไม่ได้รับอนุญาตใดๆ ใช้กุญแจส่วนตัวร่วมกับใบรับรองดิจิทัลของคุณ และ (จ) คุณจะเพิกถอนใบรับรองใดๆ ของคุณที่มีเหตุผลที่จะเชื่อได้ว่าเกิดการละเมิดการรักษาความปลอดภัยแล้ว ดูนโยบายใบรับรองของ Apple และถ้อยแถลงทางปฏิบัติเกี่ยวกับใบรับรองของ Apple ได้ที่: https://www.apple.com/certificateauthority

11. การควบคุมการส่งออก คุณจะใช้หรือส่งออกหรือส่งกลับออกไปโดยประการอื่นซึ่งซอฟต์แวร์ของ Apple ไม่ได้ เว้นแต่จะได้รับอนุญาตโดยกฎหมายของสหรัฐอเมริกา และกฎหมายของเขตอำนาจศาลที่คุณได้ซอฟต์แวร์ของ Apple มา โดยเฉพาะอย่างยิ่ง แต่ไม่จำกัดเพียงซอฟต์แวร์ของ Apple จะส่งออกหรือส่งออกกลับไปยัง (ก) ประเทศใดๆ ที่สหรัฐอเมริกาสั่งห้ามส่งไป หรือ (ข) บุคคลใดๆ ที่อยู่ในรายชื่อผู้มีสัญชาติซึ่งถูกระบุไว้เป็นพิเศษของกระทรวงการคลังของสหรัฐ หรือรายชื่อของบุคคลหรือองค์กรที่ถูกปฏิเสธโดยกระทรวงพาณิชย์ของสหรัฐ หรือบัญชีรายชื่อบุคคลต้องห้ามอื่นใดไม่ได้ โดยการใช้ซอฟต์แวร์ของ Apple คุณรับรองและรับประกันว่า คุณไม่ได้พำนักอยู่ในประเทศใดๆ ดังกล่าว หรือไม่ได้อยู่ในรายชื่อใดๆ ดังกล่าว คุณยังตกลงด้วยว่า คุณจะไม่ใช้ซอฟต์แวร์ของ Apple เพื่อการใดๆ ที่กฎหมายของสหรัฐอเมริกาห้ามไว้ ซึ่งรวมถึงโดยไม่จำกัดเฉพาะการพัฒนา ออกแบบ ทำ หรือผลิตขีปนาวุธ อาวุธนิวเคลียร์ อาวุธเคมี หรืออาวุธชีวภาพ

12. ผู้ใช้ปลายทางที่เป็นภาครัฐ ซอฟต์แวร์ของ Apple และเอกสารที่เกี่ยวข้องเป็น “สิ่งของรายการทางการค้า” ตามคำที่กำหนดไว้ใน 48 C.F.R. §2.101 อันประกอบด้วย “ซอฟต์แวร์คอมพิวเตอร์ทางการค้า” และ “เอกสารซอฟต์แวร์คอมพิวเตอร์ทางการค้า” ตามคำที่ใช้ใน 48 C.F.R. §12.212 หรือ 48 C.F.R. §227.7202 แล้วแต่กรณี โดยสอดคล้องกับมาตรา 48 C.F.R. §12.212 หรือ 48 C.F.R. §227.7202-1 ถึง §227.7202-4 แล้วแต่กรณี ซอฟต์แวร์คอมพิวเตอร์เชิงพาณิชย์และเอกสารซอฟต์แวร์คอมพิวเตอร์เชิงพาณิชย์นั้น อนุญาตให้ผู้ใช้ปลายทางที่เป็นรัฐบาลสหรัฐฯ ใช้ (ก) เป็นสินค้าในเชิงพาณิชย์เท่านั้น และ (ข) ด้วยสิทธิ์ที่มอบให้กับผู้ใช้ปลายทางรายอื่นทั้งหมดเท่านั้น ตามข้อกำหนดและเงื่อนไขในเอกสารฉบับนี้ ส่วนสิทธิ์ในงานที่ไม่ได้เผยแพร่ ให้สงวนไว้ตามกฎหมายลิขสิทธิ์ของสหรัฐอเมริกา

13. กฎหมายที่ใช้บังคับและการแยกจากกันได้ของข้อสัญญา สิทธิ์การใช้งานนี้จะบังคับและตีความตามกฎหมายรัฐแคลิฟอร์เนีย โดยมิพักต้องคำนึงถึงหลักว่าด้วยการขัดกันแห่งกฎหมาย สิทธิ์การใช้งานนี้มิให้บังคับตามอนุสัญญาสหประชาชาติว่าด้วยการซื้อขายสินค้าระหว่างประเทศ ซึ่งขอยกเว้นผลบังคับใช้ไว้โดยชัดแจ้ง หากคุณเป็นผู้บริโภคซึ่งอยู่ในสหราชอาณาจักร สิทธิ์การใช้งานนี้จะอยู่ภายใต้บังคับกฎหมายของเขตอำนาจศาลที่คุณพำนักอยู่ หากศาลที่มีอำนาจใดพบข้อความหรือส่วนใดๆ ของสิทธิ์การใช้งานว่าไม่สามารถใช้บังคับได้ ให้ส่วนที่เหลือของสิทธิ์การใช้งานนี้ยังคงใช้มีผลบังคับโดยสมบูรณ์ต่อไป 

14. ข้อตกลงที่สมบูรณ์และภาษาที่ใช้บังคับ สิทธิ์การใช้งานนี้เป็นข้อตกลงที่สมบูรณ์ระหว่างคุณกับ Apple ในส่วนที่เกี่ยวกับซอฟต์แวร์ของ Apple และให้แทนที่ความเข้าใจที่มีอยู่ก่อนหรือที่มีขึ้นพร้อมกันทั้งหมดเกี่ยวกับเรื่องดังกล่าว การแก้ไขหรือเปลี่ยนแปลงสิทธิ์การใช้งานนี้จะไม่มีผลผูกพัน เว้นแต่จะทำเป็นลายลักษณ์อักษรและลงลายมือชื่อโดย Apple คำแปลของสิทธิ์การใช้งานนี้จัดทำขึ้นตามความต้องการของท้องถิ่น และหากมีข้อพิพาทระหว่างฉบับภาษาอังกฤษกับฉบับที่มิใช่ภาษาอังกฤษ ให้ใช้ฉบับภาษาอังกฤษของสิทธิ์การใช้งานนี้บังคับเท่าที่กฎหมายท้องถิ่นในประเทศของคุณมิได้ห้ามไว้

15. การยอมรับบุคคลภายนอก
ก. ส่วนต่างๆ ของซอฟต์แวร์ของ Apple อาจใช้หรือมีซอฟต์แวร์ของบุคคลภายนอกและงานอันมีลิขสิทธิ์อื่นๆ อยู่ด้วย ข้อความยอมรับ ข้อกำหนดของสิทธิ์การใช้งาน และข้อความปฏิเสธความรับผิดสำหรับซอฟต์แวร์และงานดังกล่าวมีอยู่ในเอกสารอิเล็กทรอนิกส์สำหรับซอฟต์แวร์ของ Apple และการใช้ซอฟต์แวร์และงานดังกล่าวของคุณจะอยู่ภายใต้การบังคับของข้อกำหนดที่เกี่ยวข้องกับการใช้ซอฟต์แวร์และงานดังกล่าว การใช้บริการ Google Safe Browsing Service อยู่ภายใต้ข้อกำหนดในการให้บริการของ Google (https://www.google.com/intl/th/policies/terms/) และนโยบายความเป็นส่วนตัวของ Google (https://www.google.com/intl/th/policies/privacy/)

ข. คลังซอฟต์แวร์บางรายการและซอฟต์แวร์บุคคลภายนอกประเภทอื่นๆ ที่อยู่ในซอฟต์แวร์ของ Apple เป็นซอฟต์แวร์ฟรีและให้สิทธิ์การใช้งานภายใต้ข้อกำหนดของ GNU General Public License (GPL) หรือ GNU Library/Lesser General Public License (LGPL) แล้วแต่กรณี คุณอาจขอรับสำเนาฉบับเต็มของรหัสต้นฉบับที่เครื่องอ่านได้สำหรับซอฟต์แวร์ฟรีดังกล่าวได้ตามข้อกำหนดของ GPL หรือ LGPL แล้วแต่กรณีโดยไม่ต้องเสียค่าใช้จ่าย ยกเว้นในส่วนต้นทุนสื่อ ต้นทุนขนส่ง และต้นทุนจัดการ ทั้งนี้เมื่อร้องขอเป็นลายลักษณ์อักษรมายัง Apple ที่ opensource@apple.com ซอฟต์แวร์ GPL/LGPL นั้นแจกจ่ายให้โดยหวังว่าจะเป็นสิ่งที่มีประโยชน์ แต่ไม่ขอรับประกันใดๆ แม้แต่การรับประกันโดยปริยายเกี่ยวกับความสามารถในการค้าขายได้หรือวัตถุประสงค์จำเพาะ สำเนา GPL และ LGPL มีอยู่ในซอฟต์แวร์ของ Apple

ค. การใช้ MPEG-4 ผลิตภัณฑ์นี้ได้รับอนุญาตภายใต้สิทธิ์การใช้งานชุดสิทธิบัตรระบบ MPEG-4 สำหรับการเข้ารหัสตามมาตรฐานระบบ MPEG-4 เว้นแต่จำเป็นต้องมีสิทธิ์การใช้งานเพิ่ม หรือการจ่ายค่าสิทธิ์เพิ่มสำหรับการเข้ารหัสในส่วนที่เกี่ยวกับ (i) ข้อมูลที่เก็บไว้หรือที่ทำซ้ำในสื่อทางกายภาพซึ่งจ่ายให้เป็นรายไปตามแต่กรณี และ/หรือ (ii) ข้อมูลซึ่งจ่ายให้เป็นรายไปตามแต่กรณี และถูกส่งให้แก่ผู้ใช้สุดท้ายสำหรับเก็บไว้และ/หรือใช้เป็นการถาวร สิทธิ์การใช้งานเพิ่มเติมดังกล่าวอาจขอรับได้จากบริษัท MPEG LA, LLC. โปรดดูรายละเอียดเพิ่มเติมที่ https://www.mpegla.com

ผลิตภัณฑ์นี้ได้รับอนุญาตภายใต้สิทธิ์การใช้งานชุดสิทธิบัตรภาพ MPEG-4 สำหรับการใช้ส่วนบุคคลและไม่ใช่เชิงพาณิชย์ของผู้ใช้ เพื่อ (i) เข้ารหัสวีดิทัศน์ตามมาตรฐานภาพ MPEG-4 ("วีดิทัศน์ MPEG-4") และ/หรือ (ii) ถอดรหัสวีดิทัศน์ MPEG-4 ซึ่งเข้ารหัสโดยผู้ใช้ที่ทำกิจกรรมส่วนบุคคล และที่มิใช่เพื่อการค้า และ/หรือที่ได้จากผู้ให้บริการวีดิทัศน์ที่ให้สิทธิ์การใช้งานโดย MPEG LA ในการให้บริการวีดิทัศน์ MPEG-4 โดยจะไม่มีการให้สิทธิ์การใช้งานหรือให้สิทธิ์โดยปริยายสำหรับการใช้อื่นใด ข้อมูลเพิ่มเติม รวมทั้งที่เกี่ยวกับการใช้เพื่อส่งเสริมการขาย การใช้ภายใน และการใช้เพื่อการค้า และการให้สิทธิ์การใช้งานอาจหาได้จาก MPEG LA, LLC. โปรดดูที่ https://www.mpegla.com

ง. ข้อความแจ้งเกี่ยวกับ H.264/AVC เท่าที่ซอฟต์แวร์ของ Apple มีฟังก์ชั่นเข้าและหรือถอดรหัส AVC การใช้ H.264/AVC ในเชิงพาณิชย์ต้องได้รับสิทธิ์การใช้งานเพิ่มเติม และและใช้ข้อกำหนดต่อไปนี้บังคับ ฟังก์ชั่นการทำงานของ AVC ในผลิตภัณฑ์นี้ได้รับสิทธิ์การใช้งานในที่นี้ เพื่อใช้งานส่วนบุคคลและมิใช่เพื่อการค้าเพื่อ (i) เข้ารหัสวีดิทัศน์ตามมาตรฐาน AVC (“วีดิทัศน์ AVC”) และ/หรือ (ii) ถอดรหัสวีดิทัศน์ AVC ที่เข้ารหัสโดยผู้ใช้ที่เกี่ยวข้องกับกิจกรรมส่วนบุคคลและมิใช่เชิงพาณิชย์ และหรือวีดิทัศน์ AVC ที่ได้รับจากผู้ให้บริการวีดิทัศน์ที่ได้รับสิทธิ์การใช้งานในการให้บริการวีดิทัศน์ AVC สารสนเทศเกี่ยวกับการใช้และสิทธิ์การใช้งานอื่นๆ อาจหาได้จาก MPEG LA L.L.C. โปรดดูที่ HTTPS://WWW.MPEGLA.COM

จ. ข้อความแจ้งเกี่ยวกับ AMR ฟังก์ชั่นเข้าและถอดรหัส Adaptive Multi-Rate (“AMR”) ในผลิตภัณฑ์นี้ไม่ได้รับอนุญาตให้ใช้โทรศัพท์เสียงแบบเซลลูลาร์หรือใช้กับผลิตภัณฑ์ประเภทโทรศัพท์ใดๆ ที่สร้างขึ้นบนสถาปัตยกรรมของ QuickTime สำหรับแพลตฟอร์ม Windows นอกจากนี้ ฟังก์ชั่นเข้าและถอดรหัส AMR ในผลิตภัณฑ์นี้ยังไม่ได้รับอนุญาตให้ใช้กับโครงสร้างพื้นฐานด้านการสื่อสารแบบเซลลูลาร์ซึ่งรวมถึง สถานีภาคพื้นดิน ตัวควบคุมสถานีภาคพื้นดิน/ตัวควบคุมเครือข่ายวิทยุ ศูนย์สลับสัญญาณ และเกตเวย์เข้าและออกจากเครือข่ายสลับสัญญาณสาธารณะ

ฉ. ข้อความแจ้งเกี่ยวกับ FAA ข้อมูลแสดงสถานการณ์ของอากาศยานและสารสนเทศสถานะระบบย่านอากาศแห่งชาติ (เรียกรวมกันว่า “ข้อมูลการบิน”) ซึ่งแสดงผ่านซอฟต์แวร์ของ Apple นั้นสร้างขึ้นโดยองค์การการบินรัฐบาลกลาง คุณตกลงที่จะไม่นำข้อมูลการบินไปเผยแพร่ต่อโดยมิได้รับความยินยอมล่วงหน้าเป็นลายลักษณ์อักษรจาก FAA FAA และ Apple ไม่ขอให้คำรับประกันใดๆ ทั้งปวง ไม่ว่าโดยชัดแจ้งหรือโดยปริยาย (รวมทั้งคำรับประกันโดยปริยายเกี่ยวกับความสามารถในการค้าขายได้และความเหมาะแก่การใดการหนึ่ง) เกี่ยวกับการใช้ข้อมูลการบินและความเที่ยงตรงของข้อมูลการบิน คุณตกลงว่า FAA และ Apple ไม่ต้องรับผิดไม่ว่าโดยร่วมกันหรือรายบุคคลต่อความสูญหาย ความเสียหาย การเรียกร้อง ความรับผิด ค่าใช้จ่าย หรือเบี้ยปรับใดๆ หรือต่อความเสียหายทางอ้อม ความเสียหายพิเศษ ความเสียหายตามมา ความเสียหายอันเนื่องมาจากการผิดสัญญา หรือความเสียหายต่อเนื่องอันเกิดจากการใช้ข้อมูลการบิน ซอฟต์แวร์ของ Apple ไม่ได้รับการสนับสนุนหรือรับรองจาก FAA FAA ไม่ต้องรับผิดชอบต่อปัญหาทางเทคนิคหรือปัญหาระบบ และคุณจะไม่ติดต่อ FAA เกี่ยวกับปัญหาดังกล่าวหรือเกี่ยวกับเรื่องปริมาณการใช้งาน

ช. การใช้ Adobe Color Profiles คุณอาจใช้ซอฟต์แวร์ Adobe Color Profiles ซึ่งรวมอยู่ในซอฟต์แวร์ของ Apple ได้ตามสิทธิ์การใช้งานนี้ แต่ Adobe ไม่มีหน้าที่ให้การบริการช่วยเหลือใดๆ สำหรับ Color Profiles ตามสิทธิ์การใช้งานนี้ รวมทั้งการอัปเกรดหรือเวอร์ชั่นในอนาคตของ Profiles หรือรายการอื่นๆ นอกจากข้อกำหนดในข้อ 8 และ 9 ข้างต้นแล้ว ไม่ว่าในกรณีใด Adobe ไม่ต้องรับผิดต่อคุณในส่วนค่าเสียหาย การเรียกร้อง หรือค่าใช้จ่ายแต่ประการใดทั้งสิ้น ซอฟต์แวร์ Adobe Color Profile ซึ่งแจกจ่ายพร้อมกับซอฟต์แวร์ของ Apple นั้นสามารถดาวน์โหลดจาก Adobe ได้ที่ https://www.adobe.com

ซ. ข้อตกลงสิทธิ์การใช้งานของผู้ใช้ปลายทางสำหรับ Gracenote® แอปพลิเคชันนี้ประกอบด้วยซอฟต์แวร์จาก Gracenote, Inc. ซึ่งตั้งอยู่ที่เมืองเอเมอรีวิลล์ รัฐแคลิฟอร์เนีย (“Gracenote”) ซอฟต์แวร์จาก Gracenote (“ซอฟต์แวร์ Gracenote”) ทำให้แอปพลิเคชันนี้สามารถระบุดิสก์และ/หรือไฟล์ และรับข้อมูลที่เกี่ยวข้องกับเพลงรวมทั้งชื่อเพลง ศิลปิน แทร็ค และข้อมูลกรรมสิทธิ์ (“ข้อมูลของ Gracenote”) จากเซิร์ฟเวอร์ออนไลน์หรือฐานข้อมูลที่ฝังไว้ (เรียกรวมกันว่า “เซิร์ฟเวอร์ Gracenote”) และเพื่อดำเนินการฟังก์ชั่นอื่นๆ คุณสามารถใช้ข้อมูลของ Gracenote โดยการใช้ฟังก์ชั่นที่มีให้สำหรับผู้ใช้ปลายทางของแอปพลิเคชันหรืออุปกรณ์นี้เท่านั้น 

คุณตกลงว่าคุณจะใช้ข้อมูลของ Gracenote, ซอฟต์แวร์ Gracenote และเซิร์ฟเวอร์ Gracenote เพื่อการส่วนตัวและไม่ใช่เชิงพาณิชย์ คุณตกลงที่จะไม่มอบหมาย ทำสำเนา โอนถ่าย หรือส่งผ่าน ซอฟต์แวร์ Gracenote หรือข้อมูลของ Gracenote ใดๆ ไปให้แก่บุคคลที่สาม คุณตกลงที่จะไม่ใช้หรือหาประโยชน์จากข้อมูลของ Gracenote, ซอฟต์แวร์ Gracenote หรือเซิร์ฟเวอร์ Gracenote เว้นเสียแต่ว่าจะได้รับอนุญาตอย่างชัดแจ้งในที่นี้ 

คุณตกลงว่าสิทธิ์การใช้งานที่ไม่เป็นการเฉพาะของคุณในการใช้ข้อมูลของ Gracenote, ซอฟต์แวร์ Gracenote และเซิร์ฟเวอร์ Gracenote จะสิ้นสุดลง หากคุณละเมิดข้อจำกัดเหล่านี้ หากสิทธิ์การใช้งานของคุณสิ้นสุดลง คุณตกลงที่จะหยุดการใช้ข้อมูลทั้งหมดของ Gracenote, ซอฟต์แวร์ Gracenote และเซิร์ฟเวอร์ Gracenote โดย Gracenote สงวนสิทธิ์ทุกประการในข้อมูลของ Gracenote, ซอฟต์แวร์ Gracenote และเซิร์ฟเวอร์ Gracenote รวมทั้งสิทธิ์ในความเป็นเจ้าของทั้งหมด และไม่มีในกรณีใดก็ตามที่ Gracenote จะชำระค่าใช้จ่ายให้แก่คุณสำหรับข้อมูลใดๆ ที่คุณจัดหาให้ คุณตกลงด้วยว่า Gracenote, Inc. สามารถบังคับใช้สิทธิ์ของตนภายใต้ข้อตกลงนี้กับคุณโดยตรง ภายใต้ชื่อของ Gracenote เอง 

บริการของ Gracenote ใช้รหัสที่ไม่ซ้ำกันเพื่อติดตามข้อคำถาม เพื่อจุดประสงค์ทางสถิติ จุดประสงค์ของการใช้รหัสตัวเลขที่กำหนดให้โดยการสุ่มคือ เพื่อให้บริการของ Gracenote สามารถนับจำนวนข้อคำถามได้ โดยไม่จำเป็นต้องทราบข้อมูลใดๆ เกี่ยวกับคุณ โปรดดูข้อมูลเพิ่มเติมเกี่ยวกับนโยบายความเป็นส่วนตัวของ Gracenote สำหรับบริการของ Gracenote ในหน้าเว็บ 

คุณได้รับสิทธิ์การใช้งานซอฟต์แวร์ Gracenote และข้อมูลของ Gracenote แต่ละรายการ “ตามสภาพ” โดย Gracenote ไม่ขอรับรองหรือรับประกันใดๆ ไม่ว่าจะโดยชัดแจ้งหรือโดยปริยายเกี่ยวกับความถูกต้องของข้อมูลใดๆ ของ Gracenote จากเซิร์ฟเวอร์ Gracenote และ Gracenote ขอสงวนสิทธิ์ในการลบข้อมูลออกจากเซิร์ฟเวอร์ Gracenote หรือเปลี่ยนหมวดข้อมูล เนื่องจากเหตุผลใดก็ตามที่ Gracenote เห็นว่าสมควร ไม่มีการรับประกันว่าซอฟต์แวร์ Gracenote หรือเซิร์ฟเวอร์ Gracenote จะปราศจากความผิดพลาดใดๆ หรือจะไม่มีการหยุดชะงักของซอฟต์แวร์ Gracenote หรือเซิร์ฟเวอร์ Gracenote Gracenote ไม่มีพันธะใดๆ ที่จะต้องจัดหาข้อมูลในประเภทหรือหมวดหมู่เพิ่มเติม หรือที่ปรับปรุงใหม่ให้คุณ ซึ่ง Gracenote อาจเลือกที่จะจัดหาให้คุณในอนาคตและ Gracenote สามารถยุติบริการทางออนไลน์ของตนได้ทุกเมื่อ Gracenote ไม่ขอรับประกันใดๆ ไม่ว่าจะโดยชัดแจ้งหรือโดยปริยาย รวมถึงแต่ไม่จำกัดเพียงการรับประกันโดยปริยายของความสามารถในการค้าขายได้ ความเหมาะสมสำหรับจุดมุ่งหมายใดโดยเฉพาะ กรรมสิทธิ์ และการไม่ละเมิดสิทธิ์ Gracenote ไม่ขอรับประกันผลใดๆ ที่เกิดจากการใช้ซอฟต์แวร์ Gracenote หรือเซิร์ฟเวอร์ Gracenote ไม่ว่าในกรณีใดก็ตาม และ Gracenote จะไม่รับผิดต่อความเสียหายที่เกิดขึ้น อันสืบเนื่องมาจากเหตุหรือเหตุการณ์ใดๆ หรือความสูญเสียผลกำไร หรือรายได้ใดๆ 

16. ข้อจำกัดบริการการค้นหาของ Yahoo การบริการการค้นหาของ Yahoo ผ่าน Safari ได้รับสิทธิ์ให้ใช้งานในประเทศและภูมิภาคดังต่อไปนี้ อาร์เจนตินา, อารูบา, ออสเตรเลีย, ออสเตรีย, บาร์เบโดส, เบลเยียม, เบอร์มิวดา, บราซิล, บัลแกเรีย, แคนาดา, หมู่เกาะเคย์แมน, ชิลี, จีนแผ่นดินใหญ่, ฮ่องกง, ไต้หวัน, โคลอมเบีย, ไซปรัส, สาธารณรัฐเช็ก, เดนมาร์ก, สาธารณรัฐโดมินิกัน, เอกวาดอร์, เอลซัลวาดอร์, ฟินแลนด์, ฝรั่งเศส, เยอรมัน, กรีซ, เกรเนดา, กัวเตมาลา, ฮังการี, ไอซ์แลนด์, อินเดีย, อินโดนีเซีย, ไอร์แลนด์, อิตาลี, จาเมกา, ญี่ปุ่น, ลัตเวีย, ลิทัวเนีย, ลักเซมเบิร์ก, มาเลเซีย, มอลตา, เม็กซิโก, เนเธอร์แลนด์, นิวซีแลนด์, นิการากัว, นอร์เวย์, ปานามา, เปรู, ฟิลิปปินส์, โปแลนด์, โปรตุเกส, เปอร์โตริโก, โรมาเนีย, สิงคโปร์, สโลวาเกีย, สโลวีเนีย, เกาหลีใต้, สเปน, เซนต์ลูเซีย, เซนต์วินเซนต์, สวีเดน, สวิตเซอร์แลนด์, ไทย, บาฮามาส, ตรินิแดดและโตเบโก, ตุรกี, สหราชอาณาจักร, อุรุกวัย, สหรัฐอเมริกา และเวเนซุเอลา

EA1855
8/7/2566

————————————
ข้อกำหนดและเงื่อนไขเพิ่มเติมสำหรับ Apple Pay

ข้อกำหนดและเงื่อนไขเพิ่มเติมสำหรับ Apple Pay นี้ (“ข้อกำหนดเพิ่มเติม”) เป็นส่วนเสริมของข้อตกลงสิทธิ์การใช้งานซอฟต์แวร์สำหรับ macOS (“สิทธิ์การใช้งาน”) ทั้งข้อกำหนดของสิทธิ์การใช้งานและข้อกำหนดเพิ่มเติมนี้จะใช้บังคับกับการที่คุณใช้คุณสมบัติของ Apple Pay ซึ่งจะถือว่าเป็น “บริการ” ภายใต้สิทธิ์การใช้งาน ถ้อยคำที่ขึ้นต้นด้วยอักษรพิมพ์ใหญ่ที่ใช้อยู่ในข้อกำหนดเพิ่มเติมนี้จะมีความหมายตามที่กำหนดอยู่ในสิทธิ์การใช้งาน

1.     ภาพรวมและข้อจำกัดการใช้

Apple Pay อนุญาตให้คุณจัดเก็บการแสดงข้อมูลแบบเสมือนสำหรับบัตรเครดิต บัตรเดบิต และบัตรชำระเงินล่วงหน้า รวมทั้ง Apple Card ที่คุณสมบัติของ Apple Pay รองรับ (“บัตรที่รองรับ”) และใช้ Mac ที่รองรับเพื่อเริ่มหรือทำการชำระเงินภายในเว็บไซต์ต่างๆ และติดตามคำสั่งซื้อ และดูใบเสร็จรับเงิน คุณสมบัติของ Apple Pay ของซอฟต์แวร์ของ Apple อาจมีให้บริการเฉพาะในบางภูมิภาคที่ได้รับคัดเลือกกับผู้ออกบัตร เครือข่ายการชำระเงิน และผู้ค้าบางรายที่ได้รับคัดเลือกเท่านั้น คุณสมบัติดังกล่าวอาจแตกต่างกันไปตามภูมิภาค ผู้ออกบัตร และผู้ค้า บัตรที่รองรับอาจมีการเปลี่ยนแปลงเป็นครั้งคราว

Apple Pay มีวัตถุประสงค์เพื่อให้คุณใช้งานส่วนบุคคลและคุณอาจกำหนดสิทธิ์บัตรที่รองรับของคุณเองเท่านั้น หากคุณกำลังกำหนดสิทธิ์บัตรของนิติบุคคลที่มีการรองรับ คุณรับรองว่าคุณกำลังกระทำการดังกล่าวโดยได้รับอนุญาตจากนายจ้างของคุณและคุณได้รับอนุญาตให้กระทำการผูกพันนายจ้างของคุณกับข้อกำหนดการใช้เหล่านี้และธุรกรรมทั้งหมดที่ได้รับผลกระทบจากการใช้คุณสมบัตินี้

คุณตกลงที่จะไม่ใช้ Apple Pay เพื่อวัตถุประสงค์ที่ผิดกฎหมายหรือฉ้อฉล หรือเพื่อวัตถุประสงค์อื่นใดที่ต้องห้ามโดยสิทธิ์การใช้งานและข้อกำหนดเพิ่มเติมนี้ คุณยังตกลงด้วยว่าจะใช้ Apple Pay ให้เป็นไปตามกฎหมายและกฎระเบียบที่ใช้บังคับ คุณตกลงที่จะไม่แทรกแซงหรือสร้างความวุ่นวายให้แก่บริการของ Apple Pay (รวมทั้งการเข้าถึงบริการโดยผ่านวิธีการอัตโนมัติใดๆ) หรือเซิร์ฟเวอร์หรือโครงข่ายใดๆ ที่เชื่อมต่อกับบริการ หรือนโยบาย ข้อกำหนด หรือกฎระเบียบใดๆ ของเครือข่ายที่เชื่อมต่อกับบริการ (รวมทั้งการเข้าถึง ใช้งาน เฝ้าติดตามข้อมูลหรือปริมาณข้อมูลเข้าออกในบริการดังกล่าวโดยไม่ได้รับอนุญาต)

2.     การใช้บน Mac

คุณสามารถใช้ Apple Pay บน Mac ที่รองรับเพื่อเริ่มการชำระเงินในเว็บไซต์ต่างๆ ที่เข้าถึงผ่านทาง Safari คุณสมบัตินี้กำหนดให้คุณต้องมีบัตรที่รองรับที่ได้รับกำหนดสิทธิ์ให้แก่อุปกรณ์ iOS ที่รองรับหรือ Apple Watch (“อุปกรณ์ที่รองรับ”) เมื่อคุณเริ่มการชำระเงินบนเว็บไซต์โดยใช้ Apple Pay คุณจำเป็นจะต้องให้การอนุญาตแก่การทำธุรกรรมโดยการใช้อุปกรณ์ที่รองรับ

นอกเหนือจากข้อกำหนดที่กำหนดอยู่ในข้อกำหนดเพิ่มเติมนี้ การที่คุณใช้ Apple Pay เพื่อเริ่มการชำระเงินในเว็บไซต์ที่เข้าถึงผ่านทาง Safari จะอยู่ภายใต้บังคับของข้อกำหนดและเงื่อนไขเพิ่มเติมสำหรับ Apple Pay ที่ใช้บังคับกับอุปกรณ์ที่รองรับของคุณด้วย ซึ่งข้อกำหนดดังกล่าวจะประกอบอยู่ในสัญญาฉบับนี้โดยการอ้างอิง และสามารถเข้าถึงได้โดยไปที่ "การตั้งค่า > ทั่วไป > เกี่ยวกับ > กฎหมาย > สิทธิ์การใช้งาน" จากอุปกรณ์ iOS ของคุณ หรือ "เกี่ยวกับ > กฎหมาย > สิทธิ์การใช้งาน" จากแอป Watch ในอุปกรณ์ iOS ที่จับคู่ไว้ อุปกรณ์ที่รองรับอาจมีการเปลี่ยนแปลงเป็นครั้งคราว

สำหรับใน MacBook Pro ที่มี Touch ID ติดตั้งอยู่ภายใน คุณสามารถติดตั้ง Apple Pay โดยการกำหนดสิทธิ์บัตรที่รองรับและใช้ Apple Pay เพื่อการชำระเงินในเว็บไซต์ที่เข้าถึงได้ผ่านทาง Safari เพื่อที่จะใช้งาน Apple Pay ใน Mac เหล่านี้ คุณจะต้องมีบัตรที่รองรับที่เชื่อมโยงกับบัญชี iCloud ที่ยังใช้งานได้อยู่ Apple Pay จะมีให้บริการแก่บุคคลที่มีอายุตั้งแต่ 13 ปีขึ้นไปเท่านั้น และอาจอยู่ภายใต้บังคับของข้อจำกัดด้านอายุเพิ่มเติมที่กำหนดโดย iCloud หรือผู้ออกบัตรที่รองรับที่เกี่ยวข้องของคุณ

3.     ความสัมพันธ์ของ Apple กับคุณ

Apple ไม่ประมวลผลการชำระเงิน หรือมีอำนาจควบคุมการชำระเงิน การคืนสินค้า การคืนเงิน รางวัล มูลค่า ส่วนลด คำสั่งซื้อ การปฏิบัติตามคำสั่งซื้อ หรือกิจกรรมในเชิงพาณิชย์อื่นๆ ที่อาจเกิดขึ้นจากการที่คุณใช้คุณสมบัตินี้ 

ข้อกำหนดในข้อตกลงของผู้ถือบัตรที่คุณอาจมีอยู่กับผู้ออกบัตรของคุณจะยังคงใช้บังคับกับการใช้บัตรที่รองรับของคุณและการใช้งานที่เกี่ยวเนื่องกับ Apple Pay ในทำนองเดียวกันการที่คุณซื้อสินค้าหรือบริการใดๆ โดยใช้คุณสมบัติ Apple Pay จะอยู่ภายใต้บังคับของข้อกำหนดและเงื่อนไขของผู้ค้าดังกล่าว

Apple Card มีให้บริการเฉพาะในสหรัฐอเมริกาและออกให้โดย Goldman Sachs Bank USA สาขา Salt Lake City (“ผู้ออกบัตร Apple Card”) เมื่อคุณสมัครใช้ Apple Card เท่ากับว่าคุณกำลังสมัครเปิดบัญชีกับผู้ออกบัตร Apple Card Apple Card จะมีให้บริการเฉพาะแก่บุคคลอายุ 18 ปีขึ้นไปเท่านั้น (หรือสูงกว่านั้นขึ้นอยู่กับรัฐที่คุณพักอาศัย) สถาบันการเงินที่รับผิดชอบในการเสนอ Apple Card อาจมีการเปลี่ยนแปลงได้ และการใช้ Apple Card ของคุณจะอยู่ภายใต้บังคับของข้อกำหนดและเงื่อนไขของสถาบันการเงินดังกล่าว

ไม่มีสิ่งใดในสิทธิ์การใช้งานหรือข้อกำหนดเพิ่มเติมเหล่านี้ที่จะเปลี่ยนแปลงข้อกำหนดในข้อตกลงของผู้ถือบัตรหรือผู้ค้าใดๆ หรือข้อกำหนดและเงื่อนไขอื่นๆ ที่ใช้บังคับกับการใช้คุณสมบัติของ Apple Pay และข้อกำหนดดังกล่าวจะใช้ควบคุมการใช้คุณสมบัติของ Apple Pay ที่เกี่ยวข้องและการแสดงข้อมูลเสมือนใน Mac ที่รองรับของคุณ

คุณตกลงว่า Apple ไม่ใช่คู่สัญญาในข้อตกลงของผู้ถือบัตรหรือข้อตกลงของผู้ค้าของคุณ หรือ Apple จะไม่ต้องรับผิดชอบต่อ (ก) เนื้อหา ความถูกต้อง การไม่พร้อมให้บริการของบัตรชำระเงิน กิจกรรมในเชิงพาณิชย์ ธุรกรรม การซื้อขาย คำสั่งซื้อ การปฏิบัติตามคำสั่งซื้อ หรือใบเสร็จใดๆ ในขณะที่ใช้ฟังก์ชั่นการทำงานของ Apple Pay (ข) การให้เครดิตหรือประเมินการมีสิทธิ์ได้รับเครดิต (ค) กิจกรรมของผู้ออกบัตร ผู้ค้า หรือบุคคลภายนอกที่เกี่ยวข้องการใช้งาน Apple Pay หรือแอปกระเป๋าสตางค์ของคุณ (ง) การตัดสินใจที่กระทำโดยผู้ออกบัตร ผู้ค้า หรือบุคคลภายนอกอื่นๆ ในส่วนที่เกี่ยวข้องกับบัตรที่รองรับ (จ) การสะสมหรือแลกรางวัลหรือมูลค่าที่จัดเก็บภายใต้โครงการของผู้ค้า หรือ (ฉ) การชำระเงินหรือการเติมเงินสำหรับบัตรชำระเงินล่วงหน้า สำหรับข้อพิพาทหรือปัญหาทั้งหมดเกี่ยวกับบัตรชำระเงิน หรือกิจกรรมในเชิงพาณิชย์ที่เกี่ยวข้อง โปรดติดต่อผู้ออกบัตรหรือผู้ค้าที่เกี่ยวข้องของคุณ

4.     ความเป็นส่วนตัว

เมื่อใช้ Apple Pay เพื่อเริ่มธุรกรรมการชำระเงินให้เสร็จสมบูรณ์ในอุปกรณ์ที่รองรับ Apple Pay จะโอนข้อมูลการชำระเงินในรูปแบบที่มีการเข้ารหัสระหว่าง Mac ของคุณกับอุปกรณ์ที่รองรับของคุณเพื่อดำเนินธุรกรรมให้เสร็จสมบูรณ์ เมื่อใช้ Apple Pay เพื่อทำธุรกรรมการชำระเงินใน MacBook Pro ที่มี Touch ID ติดตั้งอยู่ภายใน ข้อมูลการชำระเงินของคุณจะถูกส่งให้แก่เว็บไซต์ในรูปแบบที่มีการเข้ารหัสโดยเป็นส่วนหนึ่งของธุรกรรมดังกล่าว ในการเพิ่มบัตรสำหรับ Apple Pay ใน MacBook Pro ที่มี Touch ID ติดตั้งอยู่ภายใน ข้อมูลเกี่ยวกับอุปกรณ์ของคุณ เช่น อุปกรณ์ดังกล่าวเปิดการตั้งค่าบางประการไว้หรือไม่และรูปแบบการใช้งานอุปกรณ์ (เช่น ระยะเวลาเป็นเปอร์เซ็นต์ที่อุปกรณ์เคลื่อนที่และใช้งาน หรือจำนวนครั้งในการใช้โทรศัพท์โดยประมาณต่อสัปดาห์) จะถูกส่งให้แก่ Apple เพื่อพิจารณาการมีสิทธิ์ใช้งานของคุณและเพื่อป้องกันการฉ้อโกง คุณสามารถดูข้อมูลโดยละเอียดเกี่ยวกับข้อมูลส่วนบุคคลที่เก็บรวบรวม ใช้งาน หรือแชร์โดยเป็นส่วนหนึ่งของการที่คุณใช้ Apple Pay โดยการอ่านประกาศเกี่ยวกับความเป็นส่วนตัวเฉพาะบริการที่เกี่ยวข้อง รวมทั้งเกี่ยวกับ Apple Pay และความเป็นส่วนตัว ซึ่งสามารถเข้าถึงได้บนอุปกรณ์ iOS หรือ Mac ของคุณ หรือภายในแอป Watch บนอุปกรณ์ iOS ที่จับคู่ หรือโดยไปที่ https://www.apple.com/th/legal/privacy โดยการใช้ Apple Pay คุณตกลงและยินยอมให้ Apple ตลอดจนบริษัทย่อยและตัวแทนของ Apple ส่งผ่าน เก็บรวบรวม บำรุงรักษา ประมวลผล และนำข้อมูลข้างต้นทั้งหมดไปใช้งาน เพื่อทำให้ Apple Pay สามารถทำงานได้ตามที่กำหนด

5.     การรักษาความปลอดภัย

Apple Pay จัดเก็บข้อมูลเสมือนเกี่ยวกับบัตรที่รองรับของคุณ และคุณเข้าใจและรับทราบว่า การให้รหัสหรือรหัสผ่านอุปกรณ์ของคุณแก่บุคคลภายนอกหรือการอนุญาตให้บุคคลภายนอกเพิ่มลายนิ้วมือเพื่อใช้ Touch ID ในอุปกรณ์ที่รองรับหรือ Mac ของคุณ อาจทำให้บุคคลภายนอกดังกล่าวสามารถชำระเงินโดยการใช้ Apple Pay ภายในเว็บไซต์บน Mac ของคุณได้ คุณมีหน้าที่รับผิดชอบในการรักษาความปลอดภัยของอุปกรณ์ รวมทั้งรหัสและรหัสผ่านของคุณแต่เพียงผู้เดียว คุณยอมรับว่า Apple ไม่มีส่วนรับผิดชอบใดๆ หากคุณสูญเสียหรือแชร์การเข้าถึงอุปกรณ์ของคุณ หรือหากคุณดัดแปลง macOS โดยไม่ได้รับอนุญาต

หากอุปกรณ์ของคุณสูญหายหรือถูกขโมย และได้เปิดใช้งานคุณสมบัติค้นหาของฉันไว้ คุณสามารถใช้ค้นหาของฉันหรือ https://icloud.com เพื่อพยายามระงับความสามารถในการชำระเงินโดยใช้บัตรที่รองรับแบบเสมือนบนอุปกรณ์โดยการทำให้อุปกรณ์ของคุณเข้าสู่โหมดสูญหาย คุณยังสามารถลบอุปกรณ์ของคุณได้ด้วย ซึ่งจะเป็นการพยายามระงับความสามารถในการชำระเงินโดยใช้บัตรที่รองรับแบบเสมือนบนอุปกรณ์ นอกจากนี้ คุณยังควรติดต่อผู้ออกบัตรชำระเงินที่รองรับของคุณด้วย เพื่อป้องกันการเข้าถึงบัตรที่รองรับแบบเสมือนของคุณโดยไม่ได้รับอนุญาต

หากคุณรายงานหรือ Apple สงสัยว่ามีกิจกรรมการฉ้อโกงหรือใช้ในทางที่ผิด คุณตกลงที่จะร่วมมือกับ Apple ในการสืบสวนสอบสวนใดๆ และใช้มาตรการป้องกันการฉ้อโกงตามที่เรากำหนด

6.     ข้อจำกัดความรับผิด

นอกเหนือจากการปฏิเสธการรับประกันและข้อจำกัดความรับผิดที่กำหนดอยู่ในสิทธิ์การใช้งานแล้ว Apple ไม่ขอรับผิดใดๆ สำหรับการซื้อขาย การชำระเงิน ธุรกรรม การสั่งซื้อ การปฏิบัติตามคำสั่งซื้อ ข้อมูลใบเสร็จ หรือกิจกรรมเชิงพาณิชย์อื่นๆ ที่ใช้คุณสมบัติ Apple Pay และคุณตกลงที่จะดูเพียงเฉพาะข้อตกลงที่คุณอาจมีกับผู้ออกบัตร เครือข่ายการชำระเงิน หรือผู้ขายเพื่อแก้ไขปัญหาหรือข้อพิพาทใดๆ ที่เกี่ยวข้องกับบัตรที่รองรับการชำระเงิน บัตรที่รองรับแบบเสมือน และกิจกรรมเชิงพาณิชย์ที่เกี่ยวข้องของคุณเท่านั้น